text:
SAKBAY a mangrugikami nga
ag-on-the-job training wenno ag-OJT, kasaritanakami kano pay ti presidente ti
RBC Cable Master ditoy Tuguegarao City. Iti studio ti nasao nga opisina ti
nagur-urayanmi kadagiti kaadalak, da Lito, Larry, Ruben, ken Marco. Paset ti
kurikulum ti pagadalanmi ti OJT. Addakamin iti maudi a tukad ti Electronics and
Communications Engineering.
Apagisu
nga alas tres iti malem idi mailukat ti ridaw ti studio. Ti presidente ti
opisina ti simrek a sinaruno dagiti dadduma nga empleado. Imbinsabinsa daytoy
dagiti alagaden iti opisina. Kinunana pay a dagiti systems engineer-da ti
makaammonto iti gradomi ta isuda dagiti makaduami iti inaldaw a panag-OJT-mi.
Naited
ti assignment ti tunggal maysa kadakami. Dua ti sumurot iti field a para
tarimaan iti signal wenno agiwayway iti kable no kasapulan. Dua met ti sumurot
kadagiti reporter tapno tumulongda nga ag-video. Maysa ti mabati iti headend,
ti kuarto dagiti equipment ken monitor. Kalpasan ti apagkatlo iti dua gasut nga
oras a masapul a busbosenmi, agrereliebokami tapno mapadasanmi amin a kita ti
trabaho iti Cable TV. Iti repair shop ken studio ti bagi dagiti naggapu iti
sabali a pagadalan.
Awan
naited nga oras a panagreportmi. No ania ti bakantemi, isu ti iseserrekmi. No
kayatmi ti agobertaim, okey latta. Saggaysakami iti daily time record nga
isubomi iti bundy clock. Ditoyto a mabilang ti orasmi. Adda bundy clock iti
likud ti opisina nga abay laeng ti booth. Adda ruangan iti kanigid a ruaran ti
mapan iti garahe ken repair shop. Kaabay met laeng ti nasao a ruangan ti ridaw
a sumrek iti studio.
Tallo
dagiti naka-duty a guardia iti inaldaw. Dua iti opisina ken maysa iti gate. Ti
guardia iti gate ti mangi-log book kadagiti rummuar-sumrek a lugan ken
mangbantay kadagiti DTR-mi. Iti abay ti guard house, adda dita ti agdan nga
umulian iti tuktok ti pasdek a ‘yan dagiti dadduma a satellite disc ken
antenna. Sabali laeng dagiti adda iti baba.
Dua
a kadsaaran ti pasdek. Iti umuna a kadsaaran ti ‘yan ti opisina, studio, booth
ken CR. Iti met maikadua ti ‘yan ti headend a mangtantannawag iti studio, ti
opisina ti presidente, kuarto dagiti dokumento ken printing area.
Mabalinmi
kanon ti mangrugi no bigat.
Kabigatanna,
kalpasan a nakapangaldawkami, nagderetsokamin iti RBC. Iti met Clearview ken
PLDT nga ag-OJT dagiti dadduma a kaadalanmi. Onsekami laeng nga ECE.
Iti
field ti umuna nga assignmentko, kaduak ni Lito. Segun iti guardia, ti Tamaraw
FX a nalabaga ti sumurotanmi. Kaduaen met da Ruben ken Marco dagiti reporter
idinto a mabati ni Larry iti headend.
“Taga-anokayo?”
inamad ni Engr. De Leon idi un-unorenmin ti Balzain highway iti panagturongmi
iti Tanza. Kaabayna ni Manong Jonar a drayber.
“Iti
Ballesterosak, Sir,” insungbatko. Nakatugawak iti likud ni Manong Jonar,
kasangok ni Lito. Adda iti ridaw dagiti dua a line man, da Manong Rex ken
Manong Allan.
“Ditoyak
met Tuguegarao, Sir,” kinuna ni Lito.
“Agkailianta
gayam,” inyisem ni Engr. De Leon. “Ken mabalin kadi a didak aw-awagan iti Sir?
Manong, kunayo lattan. Nasingsinged. Ken total, mano la a panaganusen,
agpapadatayonton iti titulo. Mayatkayo iti kunak?”
“No
dayta ti kunayo, Manong!” arig naggiddankami ken Lito a nagkuna.
Imparking
ni Manong Jonar ti lugan iti sango ti eskuelaan. Intudo ni Engr. De Leon ti
balay a nailanad iti job order. Innala ni Manong Rex ti job order sa napankami
nagtuktok iti balay. Pamalkaten a baket ti nangilukat iti ridaw.
“Anni
yatun?” inamadna iti saot’ Ibanag.
“Taga-RBC
po!” insungbat ni Manong Rex.
“Dakayo
gayam,” limmawag ti rupa ti baket. “Sumrekkayo.”
“Ania
kadit’ dadael ti Tv-yo, Nana?” inamad ni Manong Rex idi addakamin iti salas.
“Diak
man ammo, Barok, ta gabalbalatong met!”
In-On
ni Manong Rex ti Tv. Agpayso, saan a nalawag ti ladawan wenno video ngem nalawag
ketdi ti timek wenno audio.
“Surotem
ti linia,” imbilin kaniak ni Manong Rex. “Tsek-apem amangan no nakulaniatan.”
Nagtungpalak.
Sinirigsirigko ti cable line a naikapet iti abay ti tawa. Okey. Rimmuarak.
Naisalapay ti linia iti paper tree. Sineniasak ni Lito iti abay ti lugan a
yegna ti agdan.
Inulik
ti paper tree kalpasan a naipuesto ti agdan. Agpayso, naukisan ti linia. Gapu
siguro iti pannakailidlidna iti sanga ti kayo. Ket dayta ti makagapu no apay a kinetong
ti signal.
Mayarig
iti tubo ti danum ti kable. No buttaw ti tubo, maibelleng ti danum ket nakiddit
ti makadanon kadagiti kostumer. Kasta met iti kable, no naukisan ti linia,
agwaras ti signal ket pagangayanna met, nakapsut ti reception ti Tv. Maaw-awagan
dayta iti ‘ingress.’
“Kasano?”
impukkaw ni Manong Rex. Kaabayna ti baket iti ridaw.
“Naukisan,
Manong!” insungbatko.
Binaonna
ni Lito iti lugan. Idi agsubli daytoy, adda inyawatna ken ni Manong Rex.
Kalpasanna, immuli met ni Manong Rex. “O, putdem ‘ta linia,” inyawatna kaniak
ti plais. “Ken salingsingam agingga a ti wire iti tengnga ti mabati.” Ti “core”
ti kayatna a sawen.
Nagtungpalak.
“’Yegmo
‘ta linia ta ipanko daytoy,” kinunana idi malpasko ti imbilinna. ‘Connector’ ti
iggemna.
Immulogkami
kalpasanna. Indalimanek ni Lito ti agdan idinto a nagsublikami ken Manong Rex
iti uneg ti balay. Tinestingmi ti telebision. Mayaten.
Pinapirmaan
ni Manong Rex iti baket ti job order. Pammaneknek daytoy a nasolusionan ti
problema nga inyawagda iti opisina ken pakakitaan no agob-bra met laeng dagiti
naka-field.
Pasado
alas saisen iti sumipnget idi makaawidak iti kaserak iti likudan ti Michaela’s
Restaurant iti Balzain. Kas iti sigud, diak nadanon dagiti boardmate-ko a
kalugarak. Pangrabii ti klase da Jocelyn ken Janeth iti CCT. Commerce ti
kursoda. Alas otso medianton no sumangpetda.
Nangisaangak
kalpasan a nakapagpellesak. Gumatangakto lattan iti masida iti panganan iti
sirok ti kaserami.
MALEM. Addakami iti Badajo
St. iti Carig. Agkinkinnissiimkami ken Lito ta kasta unay ti panangbola ni
Manong Allan iti balasitang a nadanonmi iti balay a nailanad iti job order. Ni
met Manong Rex ti nabati iti lugan, kaduana da Engr. De Leon ken Manong Jonar.
“Saan
koma, a, Manong,” kinuna ti balasitang.
Imbaga
ngamin ni Manong Allan a kanayon koma nga agpulkok ti signalda tapno adda
pamkuatanna a makakita manen iti balasitang.
“Amman,
a, Ading, tapno diak met unay mailiw,” inkidday ni Manong Allan.
“Perdisionmo
no kuan, a, Manong,” mababain ti balasitang.
“Saan,
a, Ading, ta libre met ti serbisiomi,” inkidday manen ni Manong Allan. “Wen gayam, ania ti naganmo itayen?”
“A,
e, kua, Manong…” nataranta ti balasitang. “Rhodelyn… Rhodelyn Orcilla!”
“Pagbasbasaam?”
“’Ta
CNHS, ‘Nong. Fourth year.”
Napulsot
ti panangdiga ni Manong Allan iti balasitang idi agbosina ti luganmi.
Matektekan siguron ni Engr. De Leon ta inkissiim itayen ni Lito a nalpasen ti
parikut.
“Pinagandarmo
man ngatan ti kinaarmendom?” intaliaw ni Engr. De Leon ken ni Manong Allan idi
agtartarayen ti luganmi iti national highway.
“Pinatpatangak
met laeng, Sir,” kinuna ni Manong Allan. “Nakayawanak ngamin iti pintasna.
Muldotan dagiti takiagna. Nagsippukel ti pammagina, ken dagiti bibigna, ayna,
nagmayat ngatan nga agkan! Kunam no saan a haiskul laeng, Sir.”
Pinagkakamakamna ti nagtilmon.
“Sika
a talaga,” inkatawa ni Manong Jonar, “aglulumba la ngaruden dagiti putotmo,
dayta pay lat’ masangom. “Ton kuan, makasarakka iti dugolmo!”
“Kita’m
daytoy, kunam no asino nga agsasao,” imbales nga inkatawa ni Manong Allan.
“Koma no diak ammo nga adda tarakenna a kalapati iti maysa a videoke bar!”
“Tagtagari!”
inkatawa ni Manong Jonar.
“Agpada
lat’ kawikaw ti bagista!”
Pimgaakkami.
ITI maysa nga aldaw,
naamitankami gapu iti kinaadu ti job order. Sa pay la nagaberia ti lugan.
Inderetsomi ti lugan iti talier iti Diversion Road.
Nagpaala
ni Engr. De Leon iti kuatro kantos iti kantina iti sango ti talier.
Pangur-urayan kano iti pannakatarimaan ti lugan. Inyawisna kadakami ken Lito ti
pannakisangomi kadakuada ngem nagkedkedkami. Inrasonmi ti kaadda ti assignment-mi.
Namrayanmi lattan ken ni Lito ti nagpatpatang iti sango ti kantina.
Agalas
otson iti rabii idi makagtengak iti kaserak. Isagsaganan da Jocelyn ken Janeth
ti pangrabii. Nasapada a nagawid ta awan kano ti last period-da.
“Komusta
ti OJT-m, Manong?’ inamad ni Janeth. Ibukbukbokna iti platito ti ginatangna a
masida.
“Nasayaat
met,” kinunak. Indissok iti lamisaan ti ginatangko a masida. “Komusta ti
panagadalyo?”
“Okey
met, Manong,” inyisem ni Janeth. Nagparang ti bangbangir a kallidna a
pagaayatko unay.
“Lalaingenyo
ngarud tapno addanto met Commerce a taga-Ammubuan.”
“Dika
agdanag, Manong,” kinuna ni Jocelyn. “No sika ti umuna nga ECE iti bariotayo, dakami
met ti umuna a Commerce.”
KANAYONEN a
maamitankami iti kaadu ti job order. Ket pasig nga inum ti obraen dagiti
kakaduami sakbay nga agreportkami iti opisina. Natured met latta ti pakinakemda
ta awan met no kuan ti empleado a datnganmi malaksid iti guardia iti gate. Saan
a parikut ti pangtoma ta agbayad dagiti kostumer iti sobra a waya a maiwatwat
kadakuada no masapul a masuktan ti liniada. Libre ti umuna a lima a metro ngem
mabayadanen dagiti sumarsaruno. Ngem iti report, awan ti napasamak a panagsobra
iti linia.
“Maudi
gayam daytoyen nga aldawyo iti field,” kinuna ni Engr. De Leon idi un-unorenmin
ti Caggay Road. Nakainumda manen. Kasda la nakirog nga udang!
“Wen,
Manong,” insungbatko.
“Maysa
lat’ kiddawenmi kadakayo,” kinunana. “Diyonto koma ipulpulong ti
panagin-inummi. Laglagipenyo, siak ti maysa kadagiti manggrado kadakayo!”
Naawatanmi
ti kayatna a sawen.
“Wen,
Manong.”
KINAPATANGNAK ti
guardia iti maysa a malem a panagawidko koman. Iti headend ti assignment-mi ken
Lito ngem di simrek ta adda date-da ken Winnie, ti kaayan-ayatna nga
Agricultural Engineering.
“Awan
madlawmo kadagiti padayo nga OJT-s?” sinaludsod ti guardia.
“Nga
ania, Sir?”
“Manmano
a makitak ida. Apay, didan sumsumrek?”
“Samman,
Sir. Siguro sabali ti naka-duty no sumrekda.”
“Wen
ket ngata,” intungtung-edna.
Ngem
sabali ti agam-ampayag iti panunotko. Itay ngamin dutdotek ti DTR-ko, naregreg
dagiti dadduma a DTR. Ket nakitak nga inaldaw met a sumsumrek dagiti
dakdakamaten ti guardia.
Nanam-ay
ti trabahomi ken Lito iti headend. I-monitormi dagiti equipment no addada met
laeng iti safe range. No dadduma, dakami ti sumungbat kadagiti tawag iti
telepono a kaaduan nga ag-request iti kanta nga isagutda kadagiti patpatgenda.
Dagitoy no kua ti i-computer-mi ken Lito.
Iti
kaaddami ken Lito iti bunggoy dagiti reporter, kanayon a mapno ti boksitmi gapu
iti adu nga awis. Pasaray adda pay yawidmi a pack lunch.
NALPASEN ti
OJT-mi. Ngem sakbay a maalami ti gradomi, kasaritanakami kano ti presidente ti
RBC. Maysa-maysa.
“Congratulations,
iho!” kinunana idi nadanon ti batangko. Addakami iti opisinana iti ngato. Adda
met dagiti padak nga OJT iti studio. “Iti udina, nalpasmo met laengen ti OJT-m.”
“Agyamanak
met iti gundaway nga intedyo, Sir, tapno makapagpraktisak ditoy RBC,” kinunak.
“Sakbay
a pirmaak ti gradoyo nga ited dagiti systems engineer-mi inton bigat, adda la koma
kayatko nga ammuen kenka.”
“Ania
dayta, Sir?”
“Awan
kad’ napaliiwmo a madi a garaw dagiti empleado bayat ti pannakikadkaduam
kadakuada? Kas pangarigan, dagiti line man.”
“Nasayaatda
met, Sir. Naggagetda ngarud. Awan sayangenda nga oras.”
Nagtungtung-ed.
“Saanda kadi met laeng nga agin-inum?”
Apagapaman
a nailabegak. No ibagak ti agpayso, siak ti madaksan. Sigurado nga ungtan ti
presidente dagiti systems engineer ken line man. No kasta, mabalin a maibaba ti
gradok.
“Naikulengka,
Iho… Pudno kad’ ti atapko?”
“W-Wen…
Sir!” diakon naigawid ti dilak. Makaammod’tan! Ti napateg saanak nga
agul-ulbod.
Nagtungtung-ed
manen. “Segun pay iti record,” kinunana, “awan ti binayadan dagiti kostumer a
sobra iti linia a naikapet kadakuada. Agpayso kadi a di lumbes iti lima a metro
ti maipanyo iti maysa a balay no kasta nga agtarimaankayo?”
Napaangesak
iti nauneg. “Iti matandaanak, Sir,” kinunak, “kadagiti dagup iti sinuktanmi ti
liniada, tallon sa laeng ti di limbes iti lima a metro. Dagiti dadduma, sobra.
Ket bayadan daytoy dagiti kostumer.”
Nagtungtung-ed
latta.
“Kinapudnona,
Sir, pati connector, baybayadan no kua dagiti subscriber,” intuloyko.
“Agyamanak
kadagiti impormasion nga impaaymo, Iho,” intapikna. “Agyamanak unay…”
“APAY nga imbagam ti kinapudno?” insidir
ni Lito idi maammuanna ti amin.
“Ket
no diak met ugali ti agsalsalawasaw!” inkalintegak.
“Addaak
ditan. Ngem kasanon ti gradotayo? Ibaba la ketdi dagiti systems engineer!”
Diak
nakatimek.
Nakapungtot
met da Larry, Ruben ken Marco idi maammuanda ti impudnok iti presidente. Kas
ken ni Lito, inlibakda dagiti napaliiwda.
Kabigatanna,
alas tres iti malem, natipuntiponkami nga OJT iti studio. Alaenmi dagiti
gradomi.
“Sapay
la koma ta awan ti agsakit ti nakemna iti itedmi a grado kadakayo,” kinuna ni
Engr. De Leon. “Amin dagitoy, nagna iti naiget a panangadal. Nagdalankayo amin
kadagiti pannubok. Maysa laeng ti nakapasa kadagiti nasao a pannubok. Ngem dina
kayat a sawen a bagsak dagiti di nakapasa. Imbataymi met laeng iti performance-yo
dagiti gradoyo. Ti adatna adda manglokloko kadakayo.”
Nagkikinnitakami.
“Adda
ag-time out iti bigat ket inton dumteng ti ala una iti malem, ag-time inda. Ti
dakes, dida met sumrek iti trabahoda. Saanen a rumbeng nga aginaganak pay. Ammoyon
ti bagbagiyo. Ti laeng maibagami, dakayo ti nangbukel iti gradoyo.”
Naibunong
dagiti gradomi. Idi lukibek ti gradok, anian a ragsakko. Pilado uno!
Ngem idi taliawek dagiti kakaduak, leppay ti abagada. Adda pay nangkunes iti
gradona. Bagsakda?
“You
deserve your grade,” intapik ni Engr. De Leon kaniak. Umis-isem. “Ti kinapudnom
ti igammo nga agballigi iti masakbayan!”
Naragsakanak,
aglalo idi malagipko ti sangkasao da tatang ken nanang: “Ti agsao iti pudno,
isut’ napaypayso a tao!” —O


c: text/html

text:
KAPITULO 76
Nakipangan iti Maysa a Fariseo
KINONDENAR NI JESUS DAGITI MANAGINSISINGPET A FARISEO
Idi adda ni Jesus idiay Judea, maysa a Fariseo ti nangawis kenkuana iti pannangan. Mabalin a pangngaldaw dayta, saan a pangrabii. (Lucas 11:37, 38; idilig ti Lucas 14:12.) Sakbay a nangan ti Fariseo, binugguanna ti imana agingga iti sikona a gagangay nga ar-aramidenda. Ngem saan a kasta ti inaramid ni Jesus. (Mateo 15:1, 2) Saan a maisalungasing iti Linteg ti Dios ti panagbuggo agingga iti siko ngem saan met a kalkalikaguman ti Dios dayta.
Nasdaaw ti Fariseo ta saan a sinurot ni Jesus dayta a kaugalian. Nadlaw ni Jesus dayta ket kinunana: “Dakayo a Fariseo, dalusanyo ti ruar ti kopa ken pinggan, ngem iti unegyo, napno iti kinaagum ken kinadakes. Minamaag! Saan aya a ti nangaramid iti makinruar ti nangaramid met laeng iti makin-uneg?”—Lucas 11:39, 40.
Saan a ti panagbuggo iti ima sakbay ti pannangan ti problema, no di ket ti panaginsisingpetda. Dagiti Fariseo ken ti dadduma a gagangay a mangbuggo kadagiti imada saanda nga ikkaten iti pusoda ti kinadakes. Gapuna, binalakadan ida ni Jesus: “Mangtedkayo iti sagut kadagiti napanglaw a nagtaud iti kaunggan ti pusoyo, ket nadaluskayto iti amin a bambanag.” (Lucas 11:41) Pudno dayta! Ti panangted ket agtaud iti naayat a puso, saan a tapno padayawandaka ti dadduma babaen ti panagpammarang a nalinteg.
Imbaga ni Jesus daytoy saan a gapu ta naimut dagitoy. Imbes ketdi, kinunana: “Itedyo ti apagkapullo ti yerbabuena, ruda, ken dadduma a mulmula, ngem diyo met ipakpakita ti kinahustisia ken ti ayat iti Dios! Dagitoy ti rumbeng nga aramidenyo ngem saanyo met a baybay-an ti dadduma a banag.” (Lucas 11:42) Ibilin ti Linteg ti Dios ti panangited iti apagkapullo dagiti apit. (Deuteronomio 14:22) Ramanen dayta ti yerbabuena ken ti ruda, mulmula a mangnayon iti raman ti taraon. Kanayon a bayadan dagiti Fariseo ti apagkapullo dagitoy a mulmula. Ngem dagiti ngay napatpateg nga ibilin ti Linteg, kas ti panangipakita iti kinahustisia ken ti panagbalin a naemma iti imatang ti Dios?—Mikias 6:8.
Kinuna pay ni Jesus: “Kaasikayo pay, dakayo a Fariseo, ta kaykayatyo dagiti makinsango a tugaw kadagiti sinagoga ken ti makablaawan kadagiti publiko a lugar! Kaasikayo pay, ta kaslakayo kadagiti tanem a narigat a mailasin, a pagnapagnaan dagiti tattao ta dida ammo a dayta ket tanem!” (Lucas 11:43, 44) Wen, mabalin a maitibkol dagiti tattao kadagita a tanem ket agbalinda a narugit. Inusar ni Jesus dagita tapno ipaganetgetna a saan a madmadlaw ti kinarugit dagiti Fariseo.—Mateo 23:27.
Kinuna ti maysa a lalaki nga eksperto iti Linteg ti Dios: “Mannursuro, in-insultuennakami met kadagita nga ibagbagam.” Ngem masapul a bigbigen dagitoy a saanda a tultulongan dagiti tattao. Kinuna ni Jesus: “Kaasikayo met nga eksperto iti Linteg, ta pagawitenyo dagiti tattao iti nadagsen, ngem diyo met kayat nga awiten dagita uray maysa la koma a ramayyo! Kaasikayo pay, ta iyar-aramidanyo iti tanem dagiti propeta a pinatay dagidi ammayo!”—Lucas 11:45-47.
Dagiti tradision ken ti ipaalagad dagiti Fariseo iti Linteg ti tuktukoyen ni Jesus nga awit. Padpadagsenanda dagiti tattao. Ipapilitda a sumurot dagiti tattao kadagiti mangpadagsen kadakuada. Pinapatay dagidi ammada dagiti propeta ti Dios, manipud ken Abel agingga iti panawenda. Ita, tultuladenda ti kababalin dagiti ammada, a pagparparangenda a padpadayawanda dagiti propeta babaen ti panangaramidda kadagiti tanemda. Kayatda pay a papatayen ti kangrunaan a Propeta ti Dios. Imbaga ni Jesus a manungsungbatto iti Dios daytoy a henerasion. Pimmayso dayta kalpasan ti agarup 38 a tawen, idi 70 C.E.
Intuloy ni Jesus: “Kaasikayo pay, dakayo nga eksperto iti Linteg, ta inikkatyo ti tulbek ti pannakaammo. Diyo la ngaruden kayat ti sumrek, laplapdanyo pay dagiti sumsumrek!” (Lucas 11:52) Dagitoy a tattao, a mangilawlawag koma iti kaipapanan ti Sao ti Dios, ik-ikkatenda ti gundaway dagiti tattao a mangammo ken mangtarus iti dayta.
Ania ti reaksion dagiti Fariseo ken eskriba? Idi pumanawen ni Jesus, sipupungtot a binusorda ken agsasarunon ti insaludsodda. Saanda nga agsalsaludsod tapno makasursuroda no di ket kayatda laeng a sumungbat ni Jesus tapno adda maibagana a panggapuanda a mangaresto kenkuana.

robotstxt: allowed

filter: keep


text:
Wagayway ti Filipinas
Ti nailian a wagayway ti Filipinas (Tagalog: Pambansang Watawat ng Pilipinas), (Aleman: Flagge der Philippinen), ket addaan ti nakailad a dua a kolor nga agpadpada a kadakkel a naarian nga asul ken nalabbaga, nga iti tengnga ti trianggulo ket addaan iti nabalitokan a duyaw nga init nga addaan kadagiti walo a raya, nga itakderan dagiti immuna a kameng iti probinsia iti daytoy a pagilian a nangrugi iti Rebolusion ti Filipinas a nagsupiat it Espania idi 1896; ken iti tunggal maysa a suli iti trianggulo ket addaan ti nagmurdongan ti lima a dagiti nabalitokan a duyaw a bit-bituen, nga itakderan dagiti tallo a nangruna nga is-isla, ti Luzon, Visayan ken Mindanao. Daytoy a wagayway ket makaipatuldo iti kasasaad ti gubatan no idaya ti rabaw ti nalabbaga a paset.[1]
Dagiti linaon
Daremdem[urnosen | urnosen ti taudan]
Ti kaatiddog iti daytoy a wagayway ket mamindua iti kaakabana a maipatarus kas iti parang a pannakaibagi a 1:2. Ti kaatiddog dagiti sikigan iti puraw a trianggulo ket kapadpada ti kaatiddog ti kaakaba iti wagayway. Tunggal maysa a bituen ket naidaya a pamay-an a maysa kadagiti murdongda ket naiturong iti suli ti nagyanan da.[2]
Dagiti kolor iti daytoy a wagayway ket nainaganan babaen ti Linteg ti Republika 8491 iti banag idiay sagayad a numero iti sistema a naaramid babaen ti Gunglo ti Kolor iti Estados Unidos.[2][3] Ti opisial a kolor ken dagiti surmurok ken kumurang a dagiti sabsabali a kolor a lugar wenno luglugar ket nailista dita baba:[4]
Panagusar ti wagayway iti gubat[urnosen | urnosen ti taudan]
Ti Filipinas ket saan nga agus-usar iti sabali a Wagayway ti gubat: imbes ket, ti nailian a wagayway ket inus-usar iti daytoy a panggep. Daytoy a wagayway ket napuot a naisangsangayan ngamin ket makainaganan ti kasasaad ti gubat no ti nalabbaga a paset naiparang iti rabaw, wenno ti kannigid ti kumitkita no naiparangay daytoy nga agpangato (a ti puraw a trianggulo ket adda ti rabaw).[2]
Iti panawen ti kappia, nupay kasta, ti asul a paset ket ti kangatuan a paset (a kas dita ngato a naipakita). Dagiti pakasaritaan a kas pagarigan iti daytoy a panawen ti gubat a pannaka-iyallatiw ti panangidaya idi nagdama ti Rebulosion iti 1896, Maikadua a Sangalubongan a Gubat, ken addaan dagiti wagayway nga inaw-awit dagiti demostrador a nagraut iti Palasio Malacañng iti Rebolusion ti EDSA idi 1986.[2]
Tan-tanda[urnosen | urnosen ti taudan]
Ti nailian a wagayway ti Filipinas ket addaan ti rektanggulo a tabas nga addaan ti agpapada a rukud ti trianggulo, a tanda iti panagpapada ken pagkakabsatan; ti maysa a nagilad a raya nga asul ket para iti kappia, kinapudno ken hustisia; ken ti maysa a nakailad a raya a nalabbaga ket para iti panagayat iti ili ken kinatured. Iti tengnga ti puraw a trianggulo ket ti maysa a nabalitokan nga init nga addan ti walo a raya a nagtanda iti panagkaykaysa, kawayaan, demokrasia ti tattao ken katurayan. Tunggal maysa kadagiti raya ti init ket naitakderan kadagiti immuna a walo a probinsia a nangrugi ti Rebulosion ti Filipinas idi 1896 a panagsupiat ti Espania. Ni Ambrosio Rianzares Bautista, a nangisurat ti Deklarasion ti Wayawaya ti Filipinas ken ti nagbasbasa a patinayon idi naiwaragawag idi Hunio 12, 1898, ket nailista na dagiti walo a probinsia a kas Manila, Cavite, Pampanga, Nueva Ecija, Tarlac, Laguna, ken Batangas. Dagiti tallo a nagmurdong ti lima a bit-bituen, maysa iti tunggal maysa a suli ti trianggulo, ket naitakderan para kadagiti tallo nga is-isla a makaaramid ti Filipinas: Luzon, Visayas, Mindanao.
Daytoy a simbolo a naited iti Deklarasion ti Wayawaya ti Filipinas idi 1898 ket addaan ti paggiddiatan iti agdama nga opisial a panangipalpalawag. Ti kunanna ket ti puraw a trianggulo ket kayat na a sawen ti kayarigan ti Katipunan, ti nalimed a kagimingan a nagsupiat ti panagturay dagiti Kastila. Ti kunanan ket, dagiti kolor ti wagayway ket parubaen na ti wagayway ti Estados Unidos a kas pannakaipakita ti panagyaman ti panangsalaknib ti Amerika iti panagsupiat kadagiti Kastila idi Rebolusion ti Filipinas. Ti kunana pay a ti maysa kadagiti tallo a bituen ket itakderanna ti isla ti Panay, nga ad-adda ngem ti sibubukel nga is-isla ti Visayas. Ti warragawag ket nairawagawagna pay a ti init a naitakderanna dagiti nalayog nga addang a naaramid dagiti annak ti pagilian nga agpatuloy iti Rang-ay ken Sibilisasion, ken inlistana ti Bataan a maysa kadagiti walo a probinsia a naitandaan babaen ti ray-raya ti init.[5]
Dagiti artikulo[urnosen | urnosen ti taudan]
Dagiti nagibasaran[urnosen | urnosen ti taudan]
- ^ http://globalnation.inquirer.net/news/breakingnews/view/20100927-294642/RP-flag-blooper-in-New-York-not-intentionalUS-embassy
- ^ a b c d "Republic Act No. 8491". Naiyarkibo manipud iti kasisigud idi 2007-12-05. Naala idi 2009-06-08. (naidulin manipud ti ti orihinal idi 2007-12-05).
- ^ "Dictionary of Vexillology:C". Dagiti Wagayway ti Lubong. Naala idi 2007-06-06.
- ^ "Philippines". Vexilla Mundi. Naala idi 2007-06-06.
- ^ "Pannakairangarang ti Panakawayawayas iti Pilipinas". Naala idi 2009-06-12.


text:
Kategoria:Dagiti biddut ti CS1: estilo ti Vancouver
Daytoy ti pagsurotan a kategoria para kadagiti dakamat ti CS1 nga addaan kadagit biddut ti estilo ti Vancouver.
Biddut ti estilo ti Vancouver
Daytoy a biddut ket ireporta dagiti dakamat nga agus-usar iti
|name-list-format=vanc. Gawidan ti estilo ti Vancouver dagiti nagan ti mannurat wenno editor iti alpabeto a Latin. Para kadagiti panggep iti daytoy a pangsubok, ipalawag ti Modulo:Citation/CS1 ti alpabeto a Latin a kas dagiti letra kadagiti agasmang ti karakter ti Latin ti Unicode:
- Dagiti Kontrol ti C0 ken Batayan a Latin[1] (0041–005A, 0061–007A)
- Dagiti Kontrol ti C1 ken Suplemento ti Latin-1[2] (00C0–00D6, 00D8–00F6, 00F8–00FF)
- Latin ti Naipaatiddog nga A[3] (0100–017F)
- Latin ti Naipaatiddog nga B[4] (0180–01BF, 01C4–024F)
Daytoy a biddut ket maireporta pay no ti mannurat ti korporado wenno instituto ket nailista iti
|vauthors= nga awanan kadagiti husto a pangilimitado. Dagiti mannurat ti korporado ket naskenda a mailista iti daytoy a waya:
|vauthors=First Surname FM, Surname AB, ((Corporate or institutional Author)), Lastsurname XY
Bayat a kadawyan a husto, sagpaminsan a dagiti nagan iti panid ti PMID ket aglaon kadagiti biddut no ti apelyido ti mannurat ket addaan iti bassit a letra iti nobiliario a partikula. Kas pagarigan, ti PMID 17726700 ket ilistana ni Magnus von Knebel Doeberitz a ka ni Doeberitz Mv ken saan daytoy a husto. Ti nagan daytoy a mannurat ket nasken koma a nailista a kas
|vauthors=von Knebel Doeberitz M.[5]
Adda dagiti dadduma a pangtuldek a mamarkaan a kas maysa a biddut. Kas pagarigan, ti Unicode U+2019, ti kanawan a bugbugtong a marka ti insasao, ket agpataud iti maysa a biddut gapu ta daytoy ket saan a miembro dagiti agasmang ti karakter ti Latin a naibaga dita ngato:
|vauthors=Van’t Veer M. Sukatan daytoy a karakter iti nalinteg (wenno typewriter) nga apostrophe:
|vauthors=Van't Veer M.
Ti mangsolbar daytoy a biddut, Iromanisado dagiti nagan ti mannurat ken editor.[6] Ti panangiromanisado ket mabalin a pagresultaan dagiti inisial iti dua a letra, kas pagarigan, ti letra ti Griego iti 'Θ' ket Mairomanisado iti 'Th'.[7] No dagiti nagan ti mannurat ket addaanda iti kastoy nga inisial, saan a maammuan ti Modulo:Citation/CS1 no daytoy a kita ti inisial ket kamali wenno lehitimado a Nairomanisado a karakter isu a mangiparuar ti biddut ti Vancouver. Ti mangpasardeng ti biddut kalpasan ti panangikeddeng ti dua a karakter nga inisial ket husto ken saan a kamali, tratuen ti nagan a kas isuda ket korporado a nagan babaen ti panagbalkot daytoy iti doble a parentesis:
|vauthors=…, Tatarinov IuS, … →
|vauthors=…, ((Tatarinov IuS)), …
Iti pay maipada, dagiti addaan iti hyphen a naited nga Insik a nagan ket mabalinda nga agparang kadagiti listaan ti PubMed. Kaspagarigan: ti 'Wang Hsien-yu' ket mabalin a mailista iti PubMed a kas 'Wang Hy' a pagresultaan ti biddut ti Vancouver. No mapasamak daytoy, ken kalpasan ti panagpasingked a dagiti kasta a nagan ket husto, balkoten ida kadagiti doble a parentesis.
Dagiti panid nga addaan iti daytoy a biddut ket automatikoda a maikabil iti Kategoria:Dagiti biddut ti CS1: estilo ti Vancouver.[a]
Dagiti nota[urnosen | urnosen ti taudan]
- ^ Dagiti panid dagiti nagan ti espasio ti Kategoria tungtungan, Papeles tungtungan, Tulong tungtungan, MediaWiki tungtungan, Modulo tungtungan, Taungtungan, Plantilia tungtungan, Agar-aramat, Agar-aramat tungtungan, ken Wikipedia taungtungan ket saanda a nairaman kadagiti kategoria ti pagsurotan ti biddut.
Dagiti nagibasaran[urnosen | urnosen ti taudan]
- ^ "C0 Controls and Basic Latin" (PDF). Unicode. Naala idi 2015-04-19.
- ^ "C1 Controls and Latin-1 Supplement" (PDF). Unicode. Naala idi 2015-04-19.
- ^ "Latin Extended-A" (PDF). Unicode. Naala idi 2015-04-19.
- ^ "Latin Extended-B" (PDF). Unicode. Naala idi 2015-04-19.
- ^ "Other surname rules". National Center for Biotechnology Information.
- ^ Patrias K (2007). "Names in non-roman alphabets or character-based languages". Iti Wendling D. Citing Medicine: The NLM Style Guide for Authors, Editors, and Publishers [Internet]. (2nd nga ed.). Bethesda: National Library of Medicine.
- ^ "Greek" (PDF). Library of Congress.
Daytoy a listaan ket mabalin a saan a mangipakita kadagiti kinaudi a sinuksukatan.


text:
CANDON CITY. – Ar-araken ita dagiti tattao ti Barangay San Isidro ditoy siudad gapu iti mapapati a panagparang ti imahe ni Jesus iti puon ti maysa a saba ditoy.
Segun ken ni Fedimar Munda, akinkukua iti saba, dina inkankano idi damo ti imahe a nagparang iti puon ti sabana ngem bayat a bumaybayag, ad-adda a pimmatak kano ti ladawan.
Segun iti akinkukua, maysa a mangngagas a nangkita iti saba ti naluganan ken nagbaliw ti bosesna sana imbaga a makaagas ti danum nga ininomna.
Sakbay daytoy, immuna a nagrakurak ti maysa a saba iti Bitalag, Tagudin gapu iti mapapati a panagparang ti imahe ni Jesus iti puon daytoy. #


text:
KAPITULO 8
Alikamen iti Panangasaba—Panangipablaak iti Literatura Para Kadagiti Amin a Tattao
1, 2. (a) Idi umuna a siglo, ania ti nakatulong tapno maiwaragawag ti naimbag a damag iti intero nga Imperio ti Roma? (b) Ania ti pammaneknek a tultulongannatayo ita ni Jehova? (Kitaenyo met ti kahon a “ Naimbag a Damag iti Nasurok nga 670 a Lengguahe.”)
SAAN a makappapati dagiti bisita iti Jerusalem iti mangmangngegda. Nasayud ti panagsao dagiti taga-Galilea kadagiti ganggannaet a lengguahe, ket naginteres dagiti dumdumngeg. Pentecostes 33 C.E. idi, ket simimilagro nga immawat dagiti adalan iti sagut a makapagsao iti nagduduma a lengguahe—pammaneknek a tultulongan ida ti Dios. (Basaen ti Aramid 2:1-8, 12, 15-17.) Ti naimbag a damag nga inkaskasabada iti dayta nga aldaw ket nangngeg dagiti tattao a nagduduma ti nagtaudanna isu a nagsaknap dayta iti intero nga Imperio ti Roma.—Col. 1:23.
2 Saan a simimilagro a makapagsao iti nagduduma a lengguahe dagiti adipen ti Dios ita. Ngem no idilig idi umuna a siglo, ad-adu nga amang ti lengguahe a maus-usar iti pannakaikasaba ti mensahe maipapan iti Pagarian ta maipatpatarus dayta iti nasurok nga 670 a lengguahe. (Ara. 2:9-11) Nakaad-adu a literatura ti ipabpablaak ti ili ti Dios iti adu a lengguahe isu a naidanonen ti mensahe maipapan iti Pagarian iti amin a suli ti daga. * Pammaneknek met daytoy nga us-usaren ni Jehova ni Jesu-Kristo nga Ari a mangiwanwan iti trabahotayo a panangasaba. (Mat. 28:19, 20) Bayat a repasuentayo ti sumagmamano laeng kadagiti alikamen nga inusartayo tapno maitungpal daytoy a trabaho iti napalabas a 100 a tawen, kitaenyo no kasano nga in-inut a sinanaynatayo ti Ari a mangtulong kadagiti tattao ken pinaregtanatayo nga agbalin a mannursuro iti Sao ti Dios.—2 Tim. 2:2.
Tinulongan ti Ari Dagiti Adipenna a Mangimula iti Bin-i ti Kinapudno
3. Apay nga agus-usartayo iti nagduduma nga alikamen iti panangasaba?
3 Inyarig ni Jesus ti “sao ti Pagarian” iti bin-i ken ti puso ti tao iti daga. (Mat. 13:18, 19) Kas iti mannalon nga agusar iti nagduduma nga alikamen a mangsukay ken mangisagana iti daga tapno nalaklaka a mulaan, nagusar ti ili ni Jehova iti nagduduma nga alikamen a mangisagana iti puso ti minilion a tattao tapno awatenda ti mensahe maipapan iti Pagarian. Ti dadduma kadagita nga alikamen ket nausar iti sumagmamano a tiempo. Ngem ti dadduma, kas kadagiti libro ken magasin, ket maus-usar agingga ita. Saan a kas iti kaaduan kadagiti pamay-an iti panangdanon iti adu a tattao a nadakamat iti napalabas a kapitulo, amin nga alikamen a nailawlawag ditoy ket nakatulong kadagiti agibumbunannag iti Pagarian a makisarita a personal kadagiti tattao.—Ara. 5:42; 17:2, 3.
4, 5. Kasano a nausar dagiti ponograpo, ngem ania ti saanna a maaramid?
4 Nairekord a palawag. Idi 1930’s ken 1940’s, nagusar dagiti agibumbunannag kadagiti nairekord a lektiur maipapan iti Biblia nga ipatokarda iti maitugot-tugot a ponograpo. Agpaut ti tunggal lektiur iti nakurang a lima a minuto. No dadduma, addaan dagita iti ababa a paulo, kas iti “Trinidad,” “Purgatorio,” ken “Pagarian.” Kasano a nausar dagitoy a lektiur? Kinuna ni Kabsat Clayton Woodworth, Jr., a nabautisaran idi 1930 iti Estados Unidos: “Agawitak iti bassit a kasla maleta a ponograpo, nga addaan iti pagpusipos ken portable arm a maipuesto iti igid ti plaka tapno ag-play. Asitgak ti ridaw, luktak ti ponograpo, ipuestok ti portable arm, sa talmegak ti doorbell. No manglukat ti bumalay, ibagak, ‘Adda napateg a mensahe a kayatko nga ipangngeg kadakayo.’” Ania ti reaksionda? Kuna ni Kabsat Woodworth: “Kaaduanna a dumngeg ti bumalay. Ngem adda met dagiti mangrikep. No dadduma, ipagarupda nga aglaklakoak iti ponograpo.”
5 Idi 1940, nasurok a 90 a nagduduma a palawag ti nairekord ken nasurok a maysa a milion a kopia ti naaramid. Kinuna ni John E. Barr, nga agpaypayunir idi iti Britain ken nagserbi idi agangay kas kameng ti Bagi a Manarawidwid: “Idi 1936 agingga idi 1945, kanayon a tugot-tugotko ti ponograpo. Kinapudnona, kasla diak makakasaba no awan dayta. Talaga a makaparegta a mangngeg ti timek ni Kabsat Rutherford iti panangasaba; kasla kaduam a mismo. Siempre, adda latta limitasion ti ponograpo—saanna a kabaelan a danonen ti puso dagiti tattao.”
6, 7. (a) Ania dagiti pagsayaatan ken limitasion ti panangusar kadagiti testimony card? (b) Iti ania nga anag nga ‘inkabil ni Jehova dagiti sasaona iti ngiwattayo’?
6 Testimony card. Nangrugi idi 1933, naiparegta kadagiti agibumbunannag nga agusarda kadagiti testimony card iti panangasabada iti binalaybalay. Ti testimony card ket 3 x 5 a pulgada ti kadakkelna. Naglaon dayta iti ababa a mensahe ti Biblia ken ababa a pannakailawlawag ti literatura a naibatay iti Biblia a maipaima iti bumalay. Ti card ket ipabasa ti agibumbunannag iti bumalay. “Magustuak nga usaren ti testimony card,” kuna ni Lilian Kammerud, a nagserbi idi agangay kas misionero iti Puerto Rico ken Argentina. Apay? “Adu kadakami ti saan a nalaing a mangasaba,” kinunana. “Nakatulong dayta tapno tumuredak nga umasideg kadagiti tattao.”
7 Kinuna ni Kabsat David Reusch, a nabautisaran idi 1918, “Nakatulong dagiti testimony card kadagiti kakabsat, ta iti panagrikna ti adu, saanda nga ammo no ania ti ibagada.” Ngem adda limitasion ti testimony card. Kinuna ni Kabsat Reusch: “No dadduma, ipagarup dagiti makasabaanmi nga umelkami. No ar-arigen, talaga a kasla umel ti adu kadakami. Ngem isagsagananakami ni Jehova a mangasaba iti publiko. Di nagbayag, inkabilna ti sasaona iti ngiwatmi babaen ti panangisurona kadakami a mangusar iti Biblia iti binalaybalay. Naaramid daytoy babaen ti Teokratiko nga Eskuelaan ti Panagministro a nangrugi idi 1940’s.”—Basaen ti Jeremias 1:6-9.
8. Kasanoka nga agpasanay ken Kristo?
8 Libro. Manipud idi 1914, nakaipablaaken ti ili ni Jehova iti nasurok a 100 a nagduduma a libro a mangilawlawag kadagiti topiko iti Biblia. Ti dadduma kadagita ket nairanta a mangsanay kadagiti agibumbunannag nga agbalin nga epektibo a ministro. Kinuna ni Anna Larsen, iti Denmark, nga agarup 70 a tawenen nga agibumbunannag: “Tinulongannakami ni Jehova nga agbalin a mas epektibo nga agibumbunannag babaen ti Teokratiko nga Eskuelaan ti Panagministro ken kadagiti libro nga inusarmi. Ti immuna kadagita a libro ket ti Theocratic Aid to Kingdom Publishers, a nairuar idi 1945. Kalpasanna, naipablaak ti “Equipped for Every Good Work,” idi 1946. Ita, us-usarentayon ti Magunggonaan iti Edukasion nga Ipaay ti Teokratiko nga Eskuelaan ti Panagministro, a naipablaak idi 2001.” Talaga a dakkel a tulong ti Teokratiko nga Eskuelaan ti Panagministro ken dagiti libro a maus-usar iti dayta bayat a sansanayennatayo ni Jehova nga agbalin a naan-anay a kualipikado a ministro. (2 Cor. 3:5, 6) Nagpalistaka kadin iti Teokratiko nga Eskuelaan ti Panagministro? Linawas kadi nga itugtugotmo ti libro nga Eskuelaan ti Panagministro ken paspasurotam ti ibagbaga ti manangaywan iti eskuelaan? No wen, ipalpalubosmo a sanayennaka ni Kristo nga agbalin a nalaing a mannursuro.—2 Cor. 9:6; 2 Tim. 2:15.
9, 10. Ania ti naaramidan dagiti libro iti panagimula ken panangsibug kadagiti bin-i ti kinapudno?
9 Tultulongan met ni Jehova dagiti agibumbunannag a mangilawlawag kadagiti pamunganayan a sursuro ti Biblia babaen kadagiti libro nga ipapaay ti organisasionna. Epektibo dagita nangnangruna ti libro a Ti Kinapudno a Mangiturong iti Biag nga Awan Inggana. Damo a naipablaak daytoy idi 1968 ket dagus a nagsayaat ti resultana. Kuna ti Nobiembre 1968 a Kingdom Ministry: “Nakaad-adu ti nagorder iti libro a Kinapudno, isu nga iti Septiembre, nangyeskediul ti paktoria ti Sosiedad iti Brooklyn kadagiti agtrabaho iti rabii.” Kuna pay ti artikulo: “Naminsan, iti bulan ti Agosto, nakaad-adu ti nagorder iti libro a Kinapudno nga uray la agkurang ti suplay iti nasurok a maysa ket kagudua a milion!” Idi 1982, nasuroken a 100 a milion a kopia ti naipablaak iti 116 a lengguahe. Iti 14 a tawen manipud 1968 agingga iti 1982, nasurok a maysa a milion nga agibumbunannag iti Pagarian ti nainayon iti bilangtayo iti tulong ti libro a Kinapudno. *
10 Idi 2005, nairuar ti sabali pay nga epektibo nga alikamen iti panangyadal iti Biblia, ti libro nga Ania a Talaga ti Isursuro ti Biblia? Agarup 200 a milion a kopia ti naipablaaken iti 256 a lengguahe! Ania ti resultana? Iti uneg ti pito a tawen laeng, manipud 2005 agingga iti 2012, agarup 1.2 a milion ti nagbalin nga agibumbunannag iti naimbag a damag. Iti dayta met laeng a panawen, ngimmato ti bilang dagiti mayad-adalan iti Biblia manipud iti agarup 6 a milion agingga iti nasurok a 8.7 a milion. Awan duadua a bembendisionan ni Jehova ti panangikagumaantayo nga agmula ken mangsibug kadagiti bin-i ti kinapudno maipapan iti Pagarian.—Basaen ti 1 Corinto 3:6, 7.
11, 12. Maitunos kadagiti naisitar a teksto, siasino ti nakairantaan dagiti magasintayo?
11 Magasin. Idi damo, ti The Watch Tower ket nangnangruna a nairanta para iti “bassit nga ipastoran,” dagidiay addaan iti “nailangitan a pannakaayab.” (Luc. 12:32; Heb. 3:1) Idi Oktubre 1, 1919, nangipablaak ti organisasion ni Jehova iti sabali pay a magasin a para iti publiko. Magustuan dagiti Estudiante ti Biblia ken ti publiko dayta a magasin isu nga iti adu a tawen, ad-adu nga amang ti naiwaras a kopia dayta no idilig iti The Watch Tower. Napauluan dayta a magasin idi damo iti The Golden Age. Idi 1937, nabaliwan iti Consolation. Sa idi 1946, naawagan dayta iti Awake!
12 Iti napalabas a pinullo a tawen, nagbalbaliw ti estilo ken pormat Ti Pagwanawanan ken Agriingkayo! ngem isu met laeng ti panggepna—mangiwaragawag iti Pagarian ti Dios ken mangpatanor iti pammati iti Biblia. Ita, Ti Pagwanawanan ket addaan iti pagadalan nga edision ken publiko nga edision. Ti pagadalan nga edision ket para kadagiti ‘katulong’—ti “bassit nga ipastoran” ken ti “sabsabali a karnero.” * (Mat. 24:45; Juan 10:16) Ti publiko nga edision ket nangnangruna nga agpaay kadagiti saan pay a makaammo iti kinapudno ngem raraemenda ti Biblia ken ti Dios. (Ara. 13:16) Ti Agriingkayo! ket para kadagiti bassit ti ammona iti Biblia ken iti pudno a Dios, a ni Jehova.—Ara. 17:22, 23.
13. Ania ti nakaskasdaaw kadagiti magasintayo? (Pagsasaritaanyo ti tsart a “ World Record Para Kadagiti Publikasion.”)
13 Iti rugrugi ti 2014, binulan a nasurok nga 44 a milion a kopia ti Agriingkayo! ken agarup 46 a milion a kopia Ti Pagwanawanan ti naipablaak. Naipatarus ti Agriingkayo! iti agarup 100 a lengguahe, ken nasurok a 200 Ti Pagwanawanan. Gapuna, dagitoy a magasin ti kaaduan a maipatpatarus ken maiwarwaras iti intero a daga! Saantayo a pakasdaawan dagita. Naglaon dagitoy a magasin iti mensahe a kinuna ni Jesus a masapul a maikasaba iti intero a mapagnaedan a daga.—Mat. 24:14.
14. Ania ti sireregta nga intandudotayo, ken apay?
14 Ti Biblia. Idi 1896, binaliwan ni Kabsat Russell ken dagiti kakaduana ti nagan ti korporasion nga us-usarenda a mangipablaak iti literatura tapno mainayon ti sao a Biblia; nagbalin dayta a Watch Tower Bible and Tract Society. Maitutop dayta a panagbalbaliw gapu ta ti Biblia ti kangrunaan nga us-usarentayo a mangiwaragawag iti naimbag a damag maipapan iti Pagarian. (Luc. 24:27) Maitunos iti legal a nagan ti korporasion, sinuportaran ti ili ti Dios ti pannakaiwaras ti Biblia ken imparegtada ti panangbasa iti dayta. Kas pagarigan, idi 1926, inyimprentatayo iti bukodtayo a pagimprentaan ti The Emphatic Diaglott, a patarus ti Kristiano a Griego a Kasuratan nga inaramid ni Benjamin Wilson. Nangrugi idi 1942, nakayimprenta ken nakaiwarastayo iti agarup 700,000 a kopia ti intero a King James Version. Kalpasan laeng ti dua a tawen, inrugitayo nga inyimprenta ti American Standard Version, a nangusar iti nagan ni Jehova iti 6,823 a daras. Idi 1950, nakaiwarastayon iti nasurok a 250,000 a kopia.
15, 16. (a) Ania ti maapresiaryo iti Baro a Lubong a Patarus? (Pagsasaritaanyo ti kahon a “ Panangpapartak iti Pannakaipatarus ti Biblia.”) (b) Kasanoyo nga ipalubos a danonen ni Jehova ti pusoyo?
15 Idi 1950, nairuar ti Baro a Lubong a Patarus ti Kristiano a Griego a Kasuratan. Idi 1961, nairuar ti kompleto a Baro a Lubong a Patarus ti Nasantuan a Kasuratan. Daytoy a patarus indaydayawna ni Jehova babaen ti panangisublina iti naganna kadagiti lugar a nagparanganna iti orihinal a Hebreo a teksto. Nausar met ti nagan ti Dios iti 237 a daras iti kangrunaan a teksto ti Kristiano a Griego a Kasuratan. Tapno masigurado nga umiso ken nalaka a basaen ti Baro a Lubong a Patarus, sumagmamano a daras a narebisar daytoy. Ti kaudian ket idi 2013. Idi 2013, nasuroken a 201 a milion a kopia ti Baro a Lubong a Patarus ti naipablaak—intero wenno dadduma a pasetna—iti 121 a lengguahe.
16 Ania ti reaksion ti dadduma iti panangbasada iti Baro a Lubong a Patarus iti bukodda a lengguahe? Kuna ti maysa a lalaki a taga-Nepal: “Para iti adu, narigat a maawatan ti daan a patarus a Nepalese ta nauneg dagiti sasaona. Ngem ita, nalaklakan a maawatan ta nausar dagiti sasao a mangmangngegmi iti inaldaw.” Idi binasa ti maysa a babai iti Central African Republic ti patarus a Sango, nakasangit ket kinunana, “Daytoy ti lengguahe ti pusok.” Kas iti dayta a babai, ipalubostay koma a danonen ni Jehova ti pusotayo babaen ti panangbasa iti Saona iti inaldaw.—Sal. 1:2; Mat. 22:36, 37.
Panangapresiar Kadagiti Alikamen ken Pannakasanay
17. Kasanoyo a maipakita ti panangapresiaryo kadagiti alikamen ken pannakasanay nga inawatyo, ken ania ti resultana no aramidenyo dayta?
17 Ap-apresiarem kadi dagiti alikamen ken agtultuloy a panangsanay nga ipapaay ni Jesu-Kristo nga Ari? Iwaywayaam kadi a basaen dagiti literatura nga ipabpablaak ti organisasion ti Dios, ken us-usarem kadi daytoy a tumulong kadagiti tattao? No wen, umanamongka iti imbaga ni Kabsat Opal Betler, a nabautisaran idi Oktubre 4, 1914. Kinunana: “Adu a tawen nga inus-usarmi ken ni lakayko [nga Edward] ti ponograpo ken dagiti testimony card. Adda awitmi a libro, bokleta, ken magasin no mangasabakami iti binalaybalay. Napadasanmi ti nakiraman kadagiti kampania ken martsa ken nagiwaraskami kadagiti nakaimprenta a proklamasion. Di nagbayag, nasanaykami nga agsarungkar ken mangyadal iti Biblia iti pagtaengan dagiti interesado a tattao. Nagadu ti trabahomi ngem naragsakkami.” Inkari idi ni Jesus a dagiti iturayanna ket okupado nga agmula, agapit, ken agragsak a sangsangkamaysa. Minilion a kas ken Opal ti umanamong nga umiso dayta a kari.—Basaen ti Juan 4:35, 36.
18. Ania ti pribilehiotayo?
18 Ti adu a saan pay nga agserserbi iti Ari mabalin a matmatanda ti ili ti Dios kas “awan adalna ken gagangay.” (Ara. 4:13) Ngem panunotem! Dagitoy nga ordinario a tattao ti us-usaren ti Ari a mangipablaak kadagiti literatura a kaaduan ti patarusna ken kasaknapan pay laeng ti pannakaiwarasna! Napatpateg pay, sansanayen ken parparegtaennatayo a mangusar kadagitoy nga alikamen a mangiwaragawag iti naimbag a damag kadagiti tattao iti amin a nasion. Anian a pribilehio ti makipagtrabaho ken Kristo iti panagimula kadagiti bin-i ti kinapudno ken panagani kadagiti adalan!
^ par. 2 Iti napalabas laeng a sangapulo a tawen, nangipablaak ti ili ni Jehova iti nasurok a 20 a bilion a publikasion a naibatay iti Biblia. Malaksid iti dayta, ti Web site-tayo a jw.org ket ma-access metten ti nasurok a 2.7 a bilion a tattao iti intero a lubong nga addaan iti Internet.
^ par. 9 Ti dadduma pay nga alikamen iti panangyadal iti Biblia a nakatulong kadagiti agibumbunannag a mangisuro iti kinapudno iti Biblia ket ti The Harp of God (naipablaak idi 1921), “Mapapati Koma ti Dios” (naipablaak idi 1946), Mabalinyo ti Agbiag nga Agnanayon iti Paraiso a Daga (naipablaak idi 1982), ken ti Pannakaammo a Mangiturong iti Biag nga Agnanayon (naipablaak idi 1995).
^ par. 12 Kitaenyo ti Hulio 15, 2013, a ruar Ti Pagwanawanan, panid 23, parapo 13, maipapan iti baro a pannakailawlawag no siasino ti mangbukel kadagiti ‘katulong.’


text: 34 Umasidegkayo, dakayo a nasnasion, tapno dumngegkayo;+ ket dakayo a nasional a bungbunggoy,+ mangipangagkayo. Ti daga ken ti mangpunno iti dayta umimdeng koma,+ ti nabunga a daga+ ken isuamin a bungana.+2 Ta ni Jehova addaan rurod kadagiti amin a nasion,+ ken pungtot iti isuamin a buyotda.+ Masapul nga ikeddengna ida iti pannakadadael; masapul nga iyawatna ida iti pannakagudas.+3 Ket dagidiay napapatay kadakuada maipalladawdanto; ket no maipapan kadagiti bangkayda, ti bangsitda agpangatonto;+ ket ti bambantay marunawto gapu iti darada.+4 Ket amin dagiti kameng ti buyot ti langlangit agrunotdanto.+ Ket ti langlangit malukotto,+ kas iti maysa a libro a lukot; ket ti buyotda agkuretretto amin, no kasano a ti bulbulong magango a matnag manipud iti puon ti ubas ken kas iti higos a nagango a natnag manipud iti kayo a higos.+5 “Ta iti langlangit sigurado a maslepto ti kampilanko.+ Adtoy! Bumabanto dayta iti Edom,+ ken kadagiti umili nga inkeddengko iti pannakadadael+ maitunos iti hustisia.6 Ni Jehova addaan iti kampilan; mapnonto dayta iti dara;+ mapalanitto iti taba, iti dara dagiti urbon a kalakian a karnero ken dagiti kalakian a kalding, iti taba+ dagiti bekkel dagiti kalakian a karnero. Ta ni Jehova addaan sakripisio idiay Bozra, ken dakkel a panagparti iti daga ti Edom.+7 Ket dagiti atap a toro+ sumalogdanto a maikuyog kadakuada, ken dagiti urbon a toro a maikuyog kadagidiay mannakabalin;+ ket ti dagada maslepto iti dara, ket ti mismo a tapokda mapagbalinto a nalanit iti taba.”+8 Ta ni Jehova addaan aldaw ti pammales,+ maysa a tawen dagiti pannusa maipaay iti legal a kaso iti Sion.+9 Ket dagiti karayanna mapagbalinto a galagala, ken ti tapokna mapagbalin nga asupre; ket ti dagana agbalinto a kas sumsumged a galagala.+10 Iti rabii wenno iti aldaw saanto a maiddep dayta; agingga iti tiempo a di nakedngan agpangpangatonto ti asukna.+ Manipud iti kaputotan agingga iti kaputotan isu mamagmaganto;+ iti agnanayon ken awan inggana awanto ti lumasat a bumallasiw kenkuana.+11 Ket isu tagikuaento ti mangngaput ken ti anaping, ket agtaengto a mismo kenkuana dagiti atiddog-lapayagna a kullaaw ken dagiti wak;+ ket iyunnatnanto iti rabawna ti pagrukod a parteng+ ti kinaongaong ken dagiti bato ti kinalangalang.12 Dagiti natan-okna—awanda sadiay isuda nga awagandanto iti mismo a kinaari, ket dagiti mismo a prinsipena maawandanto aminen.+13 Kadagiti pagnanaedan a torrena tumpuarto ti sisiit, sisiitan ken nasiit a dakes a ruruot kadagiti nasarikedkedan a lugarna;+ ket isu agbalinto a disso a pagyanan dagiti chacal,+ ti paraangan a maipaay kadagiti abestrus.+14 Ket dagiti agay-ayuyang kadagiti awanan danum a rehion makisinnabetdanto kadagiti agtagtaguob nga animal, ket uray ti sukog-kalding a sairo+ umawagto iti kaduana. Wen, sadiay ti kotakabra sigurado nga aginananto ket makasarak a mismo iti lugar a paginanaan.+15 Sadiay ti nasiglat nga uleg nangaramid iti umokna ket agitlog, ket pessaannanto ida ken urnongenna ida a sangsangkamaysa iti sirok ti salinongna. Wen, sadiay dagiti sawi+ aguummongdanto a sangsangkamaysa, tunggal maysa agraman ti kaasmangna.16 Sukimatenyo a mismo iti libro+ ni Jehova ket basaenyo iti napigsa: awan maysa a napukaw kadakuada;+ pudno a saanda a masaaw a maaddaan tunggal maysa iti kaasmangna, ta ti ngiwat ni Jehova ti nangibilin,+ ket ti espirituna ti nangummong kadakuada a sangsangkamaysa.+17 Ket Isu ti nangaramid ti panagbibinnunot maipaay kadakuada, ket ti bukodna nga ima biningaybingayna kadakuada ti lugar babaen ti pagrukod a parteng.+ Agingga iti tiempo a di nakedngan tagikuaendanto dayta; iti kinapkaputotan agtaengdanto iti dayta.


text:
Inlugesna iti eleksion presidensial ni Hillary Clinton, asawa ni dati a Presidente ti Amerika Bill Clinton, a nangipakita met a di pay nakasagana ti Amerika a maaddaan iti babai a presidente.
Inkari ni Trump, kalpasan ti panangabakna, nga agbalin isuna a presidente dagiti amin nga Amerikano ket kiniddawna kadagiti amin nga Amerikano nga agkaykaykaysada koma ken lipatendan dagiti pinnasakit bayat ti kampania.
Malagip met a bayat ti kampania, inkari ni Trump a mangaramid iti pader iti nagbedngan ti Amerika ken Mexico tapno malapdan ti ilegal nga ibaballasiw dagiti Mehikano iti US ket dagiti met laeng Mehikano ti agbayad iti magastos iti pannakaaramid ti alad. Innayonna a daytoy ti umuna nga asikasuenna iti umuna met nga aldawna iti White House.
Inkarina pay a papanawenna amin a saan a dokumentado nga imigrante iti America ken dina pastreken dagiti Muslim iti beddeng ti Amerika “agingga iti ditay ammo ti mapaspasamak”—a kayatna a sawen, gapu kadagiti riribuk nga ar-aramidem ti ISIS iti Amerika.
Iti biang ti Filipinas, kinablaawan ni Presidente Duterte ni Trump. Kinuna ni Duterte iti mensahena a mangnamnama a mapasayaatda ti relasion iti nagbaetan ti Filipinas ken Amerika.
Sakbayna, naidildilig ni Duterte ken ni Trump gapu iti awan sawsawir ti dila ni Duterte nga agsao a kas met laeng ken ni Trump.
(Naipablaak iti Bannawag, Nobiembre 21, 2016 a bilang.)


text:
Saludsod Dagiti Agbasbasa
Adda Kadi Maysa a Lugar a Pagnanaedan ti Dios?
Mamati ti nagduduma a relihion nga adda ti Dios iti amin a lugar. Kas pagarigan, kuna ti New Catholic Encyclopedia a ti Dios “adda iti amin a lugar ken bambanag.” Kasta met, ti nangbuangay iti Methodist Church a ni John Wesley nagsurat iti maysa a sermon a napauluan “Adda ti Dios iti Amin a Disso” a kinunana nga “awan aniaman a lugar, iti uneg man wenno ruar ti lubong, a di pakasarakan iti Dios.”
Ania ti isursuro ti Biblia? Adda kadi ti Dios iti amin a lugar, idiay langit, ditoy daga, wenno uray iti amin a tattao?
Kinaagpaysuanna, ibaga ti Biblia nga adda espesipiko a pagtaengan ti Dios—ti langlangit. Nailanad iti Biblia ti kararag ni Ari Solomon idi immararaw iti Dios: “Umimdengka koma manipud langlangit, ti naipasdek a disso a pagnanaedam.” (1 Ar-ari 8:43) Idi insurona dagiti adalanna nga agkararag, imbaga ni Jesu-Kristo nga iturongda dagiti kararagda iti “Ama[tayo] nga adda iti langlangit.” (Mateo 6:9) Kalpasan ti panagungar ni Kristo, simrek ‘idiay langit a mismo, tapno agparang iti sanguanan ti Dios,’ kuna ti Biblia.—Hebreo 9:24.
Nabatad nga ipakita ti Biblia nga agnanaed laeng ni Jehova a Dios idiay langit, saan nga iti amin a lugar. Siempre, “ti langlangit” a nadakamat kadagitoy a bersikulo dina tukoyen ti daga wenno ti nakalawlawa a law-ang. Ti pisikal a langlangit saanda a malaon ti Namarsua iti uniberso. (1 Ar-ari 8:27) Ibaga ti Biblia kadatayo a ti “Dios maysa nga Espiritu.” (Juan 4:24) Agnaed ti Dios iti naespirituan a langlangit, maysa a lugar a naiduma iti pisikal nga uniberso.—1 Corinto 15:44.
Dagiti ngay sasao iti Biblia a kasla mangibagbaga nga adda ti Dios iti amin a lugar? Kas pagarigan, nailanad iti Salmo 139:7-10 a kinuna ni David maipapan iti Dios: “Sadino ti mabalinko a papanan manipud espiritum, ket sadino ti mabalinko a pagtarayan manipud rupam? No umuliak koma idiay langit, sadiay addaka; ket no isimpak koma ti sopak idiay Sheol, adtoy! addaka sadiay. No koma alaek dagiti payak ti bannawag tapno makapagtaengak iti kaadaywan a baybay, sadiay met, ti bukodmo nga ima iturongnak.” Ipamatmat kadi dagitoy a bersikulo a ti Dios ket talaga nga agnanaed ken adda iti amin a disso?
Paliiwem ta umuna nga inyimtuod ni David: “Sadino ti mabalinko a papanan manipud espiritum?” * Babaen iti nasantuan nga espirituna, makita ti Dios ti amin a banag ken maaramatna ti pannakabalinna iti amin a lugar, a din kasapulan a mapan wenno agnaed sadiay. Kas panangyilustrar: Kadagiti napalabas a tawen, nabaelan dagiti sientista a sinukimat ti daga ti planeta a Mars, a minilion a kilometro manipud iti planeta a Daga. Kasano? Saanda a napan sadiay, no di ket inadalda laeng dagiti detalyado a retrato ken dadduma pay nga impormasion nga impatulod ditoy Daga dagiti instrumento a naipan idiay Mars.
Kasta met, saan a masapul nga adda ni Jehova a Dios iti amin a lugar tapno maammuanna ti mapaspasamak iti sadinoman a paset ti uniberso. Kuna ti Sao ti Dios: “Awan ti parsua a saan a sibabatad iti imatangna.” (Hebreo 4:13) Wen, ti mannakabalin nga aktibo a puersa ni Jehova, wenno ti nasantuan nga espirituna, makapan iti sadinoman. Gapuna, makitana ti amin a disso ken maibanagna ti panggepna manipud iti ayanna, ti ‘nasantuan a pagnanaedanna’ iti langlangit.—Deuteronomio 26:15.
^ par. 8 Ti sao a Hebreo a naipatarus ditoy nga “espiritu” tukoyenna ti aktibo a puersa ti Dios, ti pannakabalin nga us-usaren ti Dios tapno maibanag ti pagayatanna.


text:
Floridablanca, Pampanga
Ti Floridablanca ket maysa a primera klase nga ili iti probinsia ti Pampanga iti Filipinas.
Dagiti baranggay[urnosen | urnosen ti taudan]
Ti ili ti Floridablanca ket nabingbingay a politikal iti 33 a barbaranggay.[2]
- Anon
- Apalit
- Basa Air Base
- Benedicto
- Bodega
- Cabangcalan
- Calantas
- Carmencita
- Consuelo
- Dampe
- Del Carmen
- Fortuna
- Gutad
- Mabical
- Malabo
- Maligaya
- Nabuclod
- Pabanlag
- Paguiruan
- Palmayo
- Pandaguirig
- Poblacion
- San Antonio
- San Isidro
- San Jose
- San Nicolas
- San Pedro
- San Ramon
- San Roque
- Santa Monica
- Solib
- Valdez
- Mawacat
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pampanga". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Agosto 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pampanga". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
Midia a mainaig iti Floridablanca, Pampanga iti Wikimedia Commons
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
STA. MARIA, Ilocos Sur – Maysa a baro ti binagsol ti kaarrubana a lalaki gapu iti suspetsa daytoy nga adda relasionda iti asawana.
Segun iti report manipud iti polis ditoy nga ili, binagsol ni Reynaldo Espiritu y Castillo, 54, naasawaan, residente iti Barangay Poblacion Norte ni Ruben Darang y Humawas, 50, baro, babaen ti screw driver a nakasugatan ti biktima iti barukong ken makannawan nga imana.
Iti inisial nga inbestigasion, binirok ni Espiritu ti asawana ket nakitana iti uneg ti balay ti kaarrubada a puon ti nangbagsolanna iti biktima.
Naitaray ti biktima iti Reyes Clinic and Hospital para iti pannakaagasna.#


text:
STO. DOMINGO, Ilocos Sur – Napagbiddutan ti maysa a baro a mannanakaw a puon ti nakakabkabilan ken nakayospitalanna itay lawasna.
Segun iti report, kasangsangpet ti anak ni Larry Ceria, ti akimbalay, manipud Manila ket nagdalus iti kuarto ngem naduktalanna laengen nga aglemlemmeng ni Moises Talbo, 20, residente iti Barangay Borobor, ditoy nga ili iti sirok ti katre.
Ti laeng balasang a katulong a nainaganan laeng a Kristine ti agbambantay iti balay agsipud ta adda iti abroad ni Ceria.
Nagpaarayat ti anak ket mapapati a kinabil dagiti nagresponde a kaarruba ni Talbo.
Idi damo, naglibakan ti katulong nga adda relasionda ken ni Talbo ngem immamin met laeng idi agangay nga inayabanna ti nobiona ket addan tallo nga aldaw nga aggigian daytoy iti balay ti amona.
Nupay kasta, saanen a nagipila iti kaso ti amo ti balasang idi dimmawat daytoy iti pammakawan ken awan met napukaw iti balay.#


text:
VIGAN CITY – Selebraran ti sangguniang panlungsod ditoy ti Legislator’s Week manipud Septiembre 24 agingga iti 28, daytoy ti naammuan manipud iti opisina ti bise mayor ditoy siudad.
Segun ken ni Vice Mayor Lourdes “Lulu” Baquiran, adda dagiti insaganada a nadumaduma nga aktibidad a pangselebrarda iti Legislator’s Week kas napag-aanamonganda iti sessionda a naangay idi Septiembre 3.
Inton Septiembre 24, maangay ti calesa parade kalpasan ti flag raising ceremony a pannakakanta ti Pambansang Awit nga idauluan ni Konsehal Janina Medina-Fariñas, pannakaiyebkas ti Panunumpa sa Watawat iti panangidaulo ni Konsehal Kristen Figuerres, Panunumpa sa Katungkulan ni Konsehal Franz Ranches III, kararag babaen ken ni Konsehal Andre de Leon ken ti panangibatad iti mission-vision ti sangguniang panlungsod babaen ken ni Konsehal John Patrick Singson.
Iti Septiembre 25, maangay manipud 8:00 ti bigat ti Child Advocacy Forum nga imatonan ni Konsehal Kristen Figuerres ken iti 2:00 ti malem, mailunsad ti Health and Sanitation Code ken ti Tourism Code Photo Exhibit.
Iti alas 9:00 ti bigat ti Septiembre 26, maisayangkat ti clean-up drive iti River Cruise sadiay Beddeng Laud.
Inton Septiembre 27, iti alas 2:00 ti malem, maangay ti forum maipapan iti kinaepektibo dagiti ordinance iti Siudad ti Vigan a tabunuan dagiti barangay captains ken dagiti kameng ti media.
Inton Septiembre 28, iti alas 4:00 ti malem, padayawan ti sangguniang panlungsod dagiti konsehal nga addan iti maudi a terminoda a pakaibilangan da Konsehal Loreto Quibilan, Konsehal George Villanueva, Konsehal Herminigildo Apelin, Konsehal Audie Agdamag
Ti tema ti selebrasion ita a tawen: “Karunungan, Kalikasan at Kalususgan.. Sulong sa Tuwid na Landas ng Lokal lna Pamahalaan.”#


text:
STA. CRUZ, Ilocos Sur – Ibilang ti kapolisan ditoy nga ili a nawaran ti grupo dagiti hold-aper a mangbikbiktima kadagiti ganggannaet kalpasan a natiliw ti maysa a suspek a nainbolbar iti pannakahold-ap ti maysa nga Indian national ditoy nga ili itay nabiit.
Naipiskot ti suspek a nainaganan Reynante Valdez y Molina, 36, awanan panggedan ken residente iti Barangay Becques, Tagudin, Ilocos Sur kalpasan a kinamat dagiti lumugar ida ken ti kaduana iti panagpanggepda nga aglibas nga agturong iti Barangay Villa Gracia.
Nabigbig met ti kaduana a ni Romando Ulpindo y Valdez, kalugaran met laeng ti natiliw.
Iti panagimbestiga dagiti polis, naammuan nga agdaldaliasat ni Som Singh, agnaed iti Barangay Ayusan, Sta. Lucia, Ilocos Sur, iti national highway a sakup ti Barangay Caparia-an ditoy met laeng nga ili idi agarup alas 1:15 ti malem ti Marso 24 ket idi makagteng iti nadakamat a lugar, inobertekan dagiti suspek a naglugan iti motorsiklo sada imbilin ti panagsardeng ti biktima ken panangtutokda iti imuko a kagiddan ti panangideklarada iti hold-ap.
Dagus a ginammatan dagiti suspek ti petaka ti Indian national sada naglibas a nagturong iti Barangay Villa Gracia.
Naimatangan da Rommel Galima, retirado a polis, ken ni Victor Biteng, aktibo a miembro ti US Army ken residente iti nadakamat a lugar, ti panaghold-ap ket kinamatda dagiti suspek ngem maysa kadakuada ti nangbagsol ken ni Galima a nakasugatan ti makannawan a likud daytoy.
Immarayat dagiti lumugar ket kinamatda agingga a naipiskotda ni Valdez ngem nakalibas ni Ulpindo.
Addan naireport a panaghold-ap a naisayangkat iti national highway a sakup daytoy nga ili iti kallabes.
Idi Marso 17, dua a lalaki a nakahelmet ti nangbangen iti lugan ti Indian national a managan Charanjit, pinaturonganda iti paltog sada kinasakas ti kuartana a P2,500.
Segun iti biktima, maikaduan daytoy a pannakahold-apna. Iti immuna a pannakahold-apna, nakasakas kenkuana ti P2,000 a kuartana.
Madama ti panagpalutpot dagiti polis no nainbolbar ti natiliw a suspek kadagiti damo a panaghold-ap.#


text:
TOPIKO ITI AKKUB | NO ADDA NATAY NGA AY-AYATEM
Liwliwaem Dagiti Natayan
Nariknam kadin a kasla awan maitulongmo iti maysa a gayyemmo nga agladladingit gapu iti ipapatay ti ay-ayatenna? No dadduma, mabalin a ditay ammo no ania ti ibaga wenno aramidentayo, isu a saantayon nga agsasao ken awanen ti aramidentayo. Ngem adda dagiti banag a makatulong a mabalintay nga aramiden.
Kaaduanna a ti laeng kasapulan ket ti kaaddam ken ti panangibagam iti simple a sao a kas iti “Makipagriknaak.” Iti adu a kultura, ti panangarakup wenno ti medio nairut a panangpetpet iti ima ket makatulong tapno maipakita ti pannakipagrikna. No kayat ti maysa a natayan ti makisarita, dumngegka a naimbag. Ngem ti kasayaatan ket ti panangtulongmo iti pamilia ti natayan, kas iti panangaramid iti trabaho iti balay a saandan a maaramid. Karaman kadagita ti panagluto, panangaywan kadagiti ubbing, wenno panangtulong kadakuada kadagiti urnos iti pumpon no kayatda. Mabalin a dakdakkel ti maitulong dagita ngem iti kasayaatan a sasao a pangliwliwam.
Iti panaglabas ti tiempo, mabalin a kayatmo a kasarita ti natayan maipapan iti tao a natay. Pagsaritaanyo dagiti nasayaat nga ugali ken dagiti naragsak a kapadasan ti ipatpategna a pimmusay. No aramidem dayta, mabalin a mapaisemmo pay ketdi ti maysa nga agladladingit. Kas pagarigan, ni Pam, a natay ti lakayna a ni Ian innem a tawenen ti napalabas, kunana: “No dadduma, estoriaenda kaniak dagiti nagsasayaat a naaramidan ni Ian a diak ammo, ket maragragsakanak no kua.”
Sigun kadagiti researcher, adu a natayan ti tultulongan dagiti gagayyemda no kalkalpas ti trahedia, ngem saanton a maited dagiti kasapulanda no adu manen ti asikasuen dagiti gagayyemda. Ikagumaam ngarud a regular a kontaken ti maysa nga agladladingit a gayyemmo kalpasan ti ipapatay ti ipatpategna. * Apresiaren la unay ti adu nga agladladingit ti kasta a panangliwliwa kadakuada iti agtultuloy a pannakariknada iti liday.
Panunotem ti kapadasan ni Kaori, maysa nga agtutubo a babai a taga-Japan. Nariknana a kasla nagtupak ti langit kenkuana idi natay ni nanangna, sa natay met ni manangna kalpasan ti 15 a bulan. Imbag laengen ta intultuloy a tinulongan dagiti naayat a gagayyemna. Ni Ritsuko, adayo nga in-inauna ngem ni Kaori, imbagana a kayatna ti agbalin a nadekket a gayyem ni Kaori. “Ti agpayso,” kinuna ni Kaori, “diak naragsakan idi imbagana dayta. Diak kayat nga adda mangsukat iti lugar ni nanangko iti biagko, ken diak pulos pinanunot nga adda makaaramid iti dayta. Ngem gapu iti panangtrato kaniak ni Mama Ritsuko, nagbalinak a nadekket kenkuana. Linawas idi nga agkaduakami a mapan mangasaba ken makigimong. Awisennak a mapan agtsaa, umaynak ikkan iti makan, ken namin-adu met nga inikkannak iti surat ken card. Nagsayaat ti naitulongna kaniak ti kinapositibo ni Mama Ritsuko.”
Dose a tawenen ti naglabas sipud idi natay ti nanang ni Kaori, ket agserserbida itan ken lakayna kas full-time a manangaskasaba. Kuna ni Kaori: “Sipapanunot latta ni Mama Ritsuko kaniak. No agaw-awidak idiay ayanmi, kanayon a bisitaek, ket maragragsakanak a makisarsarita kenkuana.”
Maysa pay a pagarigan ket ni Poli, maysa a Saksi ni Jehova idiay Cyprus. Naparabur ti asawana a ni Sozos ken nasayaat a pagtuladan a Kristiano a mangidadaulo ta kanayon nga awisenna iti balayda dagiti ulila ken balo tapno agkakaduada ken manganda. (Santiago 1:27) Ngem makapaladingit ta iti edad a 53, natay ni Sozos gapu iti tumor ti utek. “Awanen ’tay matalek a lakayko a nakadkaduak iti 33 a tawen,” kuna ni Poli.
Kalpasan ti pumpon, immakar idiay Canada da Poli ken ti inaudi nga anakna a lalaki a ni Daniel nga agtawen iti 15. Nakikadkaduada kadagiti Saksi ni Jehova sadiay. Malagip ni Poli: “Saan nga ammo dagiti gagayyemmi iti baro a kongregasionmi ti kakaro ti napasamak ken ti narigat a situasionmi, ngem dida nagsardeng a nangtulong ken nangliwliwa kadakami. Nagdakkel a tulong dayta aglalo iti dayta a tiempo a kasapulan la unay ti anakko ni tatangna! Impakita dagiti mangidadaulo iti kongregasion a talaga nga ipatpategda ni Daniel. Maysa kadakuada ti kanayon a mangitugot kenkuana no adda gathering-da ken no agaayamda.” Nasayaat itan ti situasion da Poli ken Daniel.
Sigurado nga adu ti maaramidantayo a mangtulong ken mangliwliwa kadagiti natayan. Makaliwliwa met a maammuan ti ibagbaga ti Biblia a naragsak a namnama iti masanguanan.
^ par. 6 Minarkaan pay ketdi ti dadduma iti kalendarioda ti petsa ti ipapatay ti ay-ayaten ti gayyemda tapno dida malipatan a liwliwaen iti tiempo a kasapulanna unay dayta—sakbay wenno iti petsa ti ipapatay.


text:
SEKSION 13
Dagiti Naimbag nga Ari ken Dakes nga Ari
Nabingay ti Israel. Bayat ti panaglabas ti tiempo, adu nga ari ti nangituray kadagiti Israelita, ket saan a matalek ti kaaduan kadakuada. Dinadael dagiti taga-Babilonia ti Jerusalem
KAS impadto ni Jehova, nabingay ti Israel kalpasan a tinallikudan ni Solomon ti pudno a panagdayaw. Simmukat kenkuana ti naulpit nga anakna a ni Rehoboam. Kas resulta, immalsa ti sangapulo a tribu ti Israel ket binuangayda ti makin-amianan a pagarian ti Israel. Dua a tribu ti nagtalinaed a nasungdo iti naarian a kaputotan ni David iti Jerusalem, ket binuangayda ti makin-abagatan a pagarian ti Juda.
Agpadpada a nariribuk ti pakasaritaan dagita a pagarian, a kangrunaanna a maigapu iti kinaawan pammati ken kinasukir dagiti ari. Nakarkaro ti rigat ti Israel ngem iti Juda, ta intandudo dagiti arina ti palso a panagdayaw sipud idi rugina. Iti laksid dagiti nakaskasdaaw nga aramid dagiti propeta a kas kada Elias ken Eliseo—nga agpada a nangpagungar kadagiti natay—intultuloy ti Israel ti dakes nga aramidna. Idi agangay, impalubos ti Dios a dadaelen ti Asiria ti makin-amianan a pagarian.
Nagpaut ti Juda iti nasurok la bassit a maysa a siglo no idilig iti Israel, ngem dinusa met ti Dios. Sumagmamano laeng nga ari ti Juda ti nangipangag kadagiti pakdaar dagiti mammadto ti Dios ken nangikagumaan a mangiturong iti nasion tapno agsubli ken Jehova. Ni Ari Josias, kas pagarigan, rinugianna nga inikkat ti palso a panagdayaw iti Juda ken tinarimaanna ti templo ni Jehova. Idi nasarakan ti orihinal a kopia ti Linteg ti Dios a naited ken Moises, kasta unay ti pannakatignay ni Josias isu a pinabilegna ti kampaniana a panagbalbaliw.
Ngem makapaladingit ta dagiti simmukat ken Ari Josias dida sinurot ti nasayaat nga ulidanna. Gapuna, pinalubosan ni Jehova ti nasion ti Babilonia a mangdadael iti Jerusalem ken iti templona. Dagiti nakalasat nakautiboda idiay Babilonia. Impakpakauna ti Dios nga agpaut iti 70 a tawen ti panangkautibo. Kabayatan dayta, nagtultuloy a langalang ti Juda—agingga idi napalubosan ti nasion nga agsubli iti Jerusalem, kas naikari.
Kaskasdi, awanen ti kaputotan ni David nga agari agingga iti panagturay ti naikari a Manangisalakan, ti naipadto a Mesias. Babaen kadagiti dakes nga aramid ti kaaduan nga ari a nagtugaw iti trono ni David idiay Jerusalem, impakitada a saan a kualipikado dagiti tattao nga agturay. Ti laeng Mesias ti pudpudno a kualipikado. Gapuna, kastoy ti kinuna ni Jehova iti maudi kadagiti ari a kaputotan ni David: “Uksotem ti korona. . . . Sigurado nga awanto ti agtagikua iti dayta agingga nga umay daydiay addaan iti legal a kalintegan, ket itedkonto dayta kenkuana.”—Ezequiel 21:26, 27.
—Naibasar iti 1 Ar-ari; 2 Ar-ari; 2 Cronicas kapitulo 10 agingga iti 36; Jeremias 25:8-11.


text:
Rehion ti Tōkai
Ti Rehion ti Tōkai (東海地方 Tōkai-chihō) ket maysa nga apo ti rehion iti rehion ti Chūbu iti Hapón nga addaan ti igid ti Taaw Pasipiko. Ti kayat a saoen ti naganna ket ti "Daya a baybay" ken naggapu daytoy iti Tōkaidō, maysa kadagiti Lima a Pagdalanan ti Edo. Gapu ta ti Tōkai ket maysa nga apo ti rehion ken saan nga opisial a nainaganan, adda dagiti panagsuppiatan no ania ti pagrugian ken gibusan iti daytoy a rehion, nupay kasta dagit imapa ti Hapón ket kaaduan a mangitudtudo a ti rehion ket mangraman kadagiti prepektura ti Shizuoka, Aichi, Gifu ken Mie.
Ti kadakkelan a kangrunaan a siudada iti daytoy a rehion ket ti Nagoya ken ti Chūkyō Metropolitano a Lugar (Nagoya a Metropolitano a Lugar) a mangbukel ti kadakkelan a paset iti daytoy a rehion ken ti maikatlo a kadakkelan nga ekonomia ti Hapon. Ti komersio nga impluensia iti daytoy nga urbano a lugar ket sagpaminsan nga agigay-at kadagiti nakapalikmut a luglugar dagiti tallo a prepektura a naipatengnga iti Nagoya a dagitoy ket ti Aichi, Gifu, ken Mie; daytoy a lugar ket sagpaminsan pay a naitudtudo a kas ti rehion ti Chūkyō.
Ti Tōkai ket addaan ti kaaduan kadagiti agpadpataud a lugar ken maysa kadagiti kaaduan ti industria a rehion iti Hapón. Ti pantarna ket naliniaan kadagiti napusek ti populasionn a siudad nga addaan kadagiti ekonomia a sumalibukag kadagiti pabrika.
Ti rehion ti Tōkai ket nakapadas kadagiti dadakel a gingined, a mairaman kadagiti nalatak a gingined idi 1944 (naam-ammuan pay a ti "Tonankai a gingined") ken idi 1945 (naam-ammuan pay a ti "Mikawa a gingined").[1] Dagiti sumaganad nga obra ni Kiyoo Mogi, ket agipadpadto ng adda posibilidad a daytoy a lugar ket suheto iti naababaw a kadakkel 8.0 a gingined iti masakbayan a panawen.[2] Ti Nagoya, Shizuoka, ken dagiti dadakkel a siudad ket dakkel to a madadael, a ribribo dagiti madangran, no saan a riwriw, a makaaramid daytoy ti kadaksan a didigra iti Daga.
Dagiti nagibasaran[urnosen | urnosen ti taudan]
- ^ Karan, Pradyumna Prasad. (2005). Ti Hapón iti maika-21 a Siglo: Katutubo, Ekonomia, ken Kagimongan, p. 36 iti Liblibro ti Google.
- ^ Dua a didigra a banbanag a maipapan iti inururay a gingined ti Tokai Kiyoo Mogi, Daga Planeta Law-ang, Tomo. 56 (No. 8), pp. li-lxvi, naipablaak idi 2004, naala idi 2011-03-11


text:
Kalpasan a nailawlawag ti Trainor ti Department of Industry (DTI) iti panggep ken aramiden dagiti agsanay, naangay a dagus ti Hands-on wenno aktual a panagadal/panagsursuro iti inaramid dagiti 25 a nagsanay babaen iti papanda a mismo iti nakaiplastaran ti pagaramidanda iti embutido. Kangrunaan a Trainor a nagidemonstrar kadagiti nagsanay iti aramidenda ket dagiti kakadua ni Mr. Yolando Quiocho, DTI Officer, Vigan City a Trainor a naggapu iti UNP, Vigan City.
Iti pannakiuman ti Web In-Action ken ni Mr. Quiocho ket kinunana a kangrunaan a panggep ti programa a tulongan dagiti inna ken uray dagiti amma a mangiyagpang iti kabaelanda iti matarusanda a pagkakitaan kas itoy tapno manayonan ti matgedanda. Mangnamnama ti Opisial ti DTI a mataginayon dagitoy a proyekto a maited babaen iti napintas a panagtinnulong ti Ahensia ti DTI, LGU ken kadagiti maseknan a nagsanay babaen itoy a proyekto.
Innayon ti DTI Officer a naggapu ti pundo ti nasao a panagsanay iti Gender and Development (GAD) iti Ahensia ti DTI.
Insupusop pay ni Mr. Quiocho a maitalek dagiti pagaramidan ti produktoda a kas iti embotido, Longganisa ken Tocino iti DA-LGU babaen ken ni Mrs. Joenah G. Sevilleja, AT kas koma iti Grinder, Tangke & Burner ti paglutuan ken kasapulan a ramramit a mausar kabayatan a maipatungpal daytoy a proyekto iti biang dagiti maseknan. Dagiti ramit ket dagitoy ti pannakabagi ti DTI a maited kadagiti agsanay ket iti met Merienda ken ti Makan iti pannakabagi ti LGU-Cabugao iti naaramid a panagsanay. # (Web In-Action)


text:
CANDON CITY – Lima a tattao ti nakasuan iti city prosecutor’s office ditoy gapu iti mapapati a panagpartuat ken panaglakoda iti peke a shampoo.
Naammuan ken ni P/Supt. Emmanuel Reyes, hepe ti polis ditoy siudad a nakasuan iti panaglabsing iti RA 8293 wenno Intellectual Property Code iti City Prosecutor’s office da Roselyn Fructuso, 34; Gina Canayong, 38; Corazon Garcia, 48, ken Jarry Antonio, 34, agpapada nga agnaed iti Malambing Street, Novaliches, Quezon City; ken ni Mark Rodel Lapesara, 24, residente iti Pilar, Abra .
Sakbayna, natiliw dagiti suspetsa iti raid nga insayangkat dagiti polis iti Room 307 ti Candon Lodge, Barangay San Antonio nga inupaanda babaen ti bileg ti search warrant a pinirmaan ni Judge Policarpio Martinez ti RTC Branch 71 ditoy siudad.
Nakumpiskar dagiti otoridad kadagiti suspetsa dagiti nadumaduma a plastic container ti nadumaduma a brand ti shampoo, nakaplastik a shampoo, kemikal a pagaramid iti shampoo, liquid substance nga agmaris iti puraw, transparent plastic ken Nokia N1208.
Segun ken ni COP Reyes, templaen dagiti suspetsa ti peke a shampoo sada ikarga kadagiti plastic containers dagiti nadumaduma a brand ti shampoo sada mapan ilako kadagiti nadumaduma a lugar iti nababa a presio kas promo sales.
Kabayatanna, nasurok P50,000 ti napukaw ti dua a baket iti Budol-Budol gang ditoy siudad.
Napukawan dagiti biktima a da Carmen Toquero, 60, ken ni Rosita Noble, 68,, agpada a residente iti Parioc Primero iti cash nga agdagup iti P56,000, selpon a Nokia ken relo.
Segun dagiti biktima, bayat ti kaaddada iti McDonald’s, naallilaw ida dagiti suspek a mangited iti kuartada, selpon ken reloda kas sukat ti nalabaga a pouch a naglaon kano iti kuarta.
Idi lukatan dagiti dua ti pouch, naduktalanda laengen a pappapel ti linaonna.#


text:
Iti dayta a rabii, karaballikidak iti iddak. Saannak a paturogen ti problemak no sadino ti pangalaak iti pagbayadko iti ospital iti pannakaopera ni tatang. Iti kaudian a text ni ading, kayaten ni tatang ti rummuar iti ospital ngem saan a palubosan dagiti mangimaton iti ospital no saan a mangipayuna iti bayadna iti nabusbos iti panagggianna iti ospital.
Pangalaak iti kuarta? Apay a no kastoy a karigat ti maiggaman a pirak, isu met ti isasangbay ti panagkasapulan?
Iti akimbaba a pagiddaan, nagmayat ti sanapsap ni Brenda, mabalin nga agar-arapaap. Nakariknaak iti apal iti gayyemko ta awan ti nadagsen a problemana iti biag.
Sumangkautro, sumallisallin ti naibalikas ni Brenda bayat ti panangrabiimi iti kaadda iti posibilidad nga adda rikna ni Sir Marius kaniak ket agur-uray laeng iti nasayaat a gundaway a mangipeksa iti ayatna kaniak.
Pudno kadi ti imbaga ni Brenda? Ngem diak mamati nga agduyos ni Sir Marius iti maysa a kas kaniak a di pay nakaaddak iti kolehio.
Tinungpak ti makannigid a pingpingko tapno maputed dagitoy a mapampanunotko. Kaniak a biang, ibilangnak ni Mang Marius a maysa a kabsat a pagpasiganna no adda problemana.
Ngem dimmuko manen ti sutil a panunot: ania ngata no agpayso nga ipatpategnak ni Mang Marius iti nalimed? Manen, simngay ti saludsod: no agdaton nga agpayso kaniak ni Sir Marius, ania ti aramidek?
Nakaturogak a dayta ti linaon ti panunotko.
Kabigatanna, saannak a nagkutkuti iti iddak uray idi dagdagennak ni Brenda a bumangonen tapno mammigatkami.
“Apay, dika sumrek ita?” inamad ni Brenda idi sumrek iti kuartomi a diak pay nakasukat.
“Saan,” insungbatko. “Padasek ti mapan iti SSS bareng adda mautangko ta ipatulodko idiay balay a yunada iti ospital.”
Nagkuenta ni Brenda. “Adda met ngata nasurok a dies mil a mautangmo,” nakunana. “No maikkat dagiti interes ken dadduma pay, makaiyawidka iti nakurang siguro a siete mil.”
“Kasta?” naragsakannak. “Mapanak ngarud mangala iti aplikasion nga umutang.”
Dinagdagusko ti nagrubbuat. Dimsaagak iti asideg ti opisina ti SSS. Napanak nagdamdamag no mano ti mautangko. Husto ti kuenta ni Brenda, adda maiyawidko a pito ribu. Naragsakak a naggawid ta uray kaskasano addan ipaw-itko a kuarta kada tatang. Bareng adda mainayonko nga ipatulod no agsueldoak.
Karabianna, impadamag ni Brenda a biniroknak ni Sir Marius. Nagsalsaludsod kano ket kapilitan nga impalgak ni Brenda ti problemak iti kuarta.
“Apay ngamin nga imbagam daydiay?” nakunak. “Imbagam latta koman a madmadi ti riknak.”
“Ay, saannak a pinalusposan agingga iti diak impudno kenkuana a napanka iti SSS umutang,” nakuna ni Brenda. “Ammom ti kinunana idi naammuanna ti problemam?”
“Ania?” sinaludsodko.
“Apay kano a dimo imbaga kenkuana ta natulongannaka koma.”
Diak ninamnama dayta nga imbaga ni Brenda. Ni Mang Marius, madadaan a mangpautang kaniak iti dakkel a kantidad?
Mangsutsutil ti kidday ni Brenda. “Agpayso ti suspetsak, adda rikna ni sir Marius kenka!”
(Adda tuloyna)


text:
SAN FERNANDO CITY – Naideklara ti La Union iti babaen ti estado ti kalamidad gapu iti napigsa a tudo nga insangbay ni Bagyo Egay a nangisangbay iti pannakalayus dagiti kabalbalayan, pasdek negosio, ken kataltalonan iti probinsia.
Naideklara ti probinsia nga under state of calamity babaen ti rekomendasion ti Provincial Disaster Risk Reduction and Management Council (PDRRMC) gapu iti di nagsarday a panagbayakabakna a nangidateng iti nakaro a pannakalayus dagiti nadumaduma nga ili ti probinsia a pakaibilangan ti Aringay, Bacnotan, Balaoan, Bangar, Bauang, Caba, Luna, Naguilian, Rosario, San Gabriel, San Juan, Santol ken Sto. Tomas, ken daytoy a siudad.
Kanaig daytoy, imbilin ni Gov. Manuel Ortega ti pannakasuspenso ti trabaho kasta met iti klase kadagiti apektado a lugar tapno maiyadayo dagiti agnaed iti pannakaisagmak.
Segun iti PDRRMC, iti kadagupan a 20 nga ili, 14 ti naapektaran iti nakaro a tudo idinto a nasurok a 12,880 a pamilia wenno 52,665 a tattao ti napadisi kadagiti pagtaenganda.
Inreport pay ti PDRRMC nga agdagup iti 135 a balay ti narpuog idinto a 16 ti total a nadadael.
Nagsagrap iti nakaro a pannakalayus amin dagiti barangay iti Bacnotan ket idi alas nuebe ti bigat ti Domingo, pagat-barukongen ti danum.
Kabayatanna, idi Domingo, saan a mabalin a madalanan dagiti lugan ti San Juan-San Gabriel Road, Bauang-San Fernando Manila North Road (MNR), Ili, Norte San Juan, Poblacion, Bacnotan, Brgy. Rising, Luna ken ti MNR- Parian, San Fernando City.
Nupay kasta, makalasat met laengen dagiti bus ken dadduma pay a behikulo kadagitoy a kalsada idi Lunes.#


text:
VIGAN CITY – Nagtignay dagiti agtuturay, barangay officials ken bumarangay ti Sta. Catalina ken daytoy siudad a manglapped iti panagminas ti maysa a kompania ti minas iti kabaybayan a sakup ti ilida.
Iti Vigan City, nangisayangkat dagiti opisial ken agnaed iti dua a coastal barangays ditoy siudad iti rali maikontra iti pannakaminas ti kabaybayan a sakup ti barangayda.
Kinuna ni Barangay Captain ti Mindoro Alfredo Ablog nga insayangkatda ti nasao a rali idi Agosto 13 kas panangipakitada iti ikokontrada iti panagminas ti Alta Mina Explorations, Inc. iti kabaybayan a sakup ti Barangay Mindoro, San Pedro, ken kaparangetda a baranga.
Nakigtot dagiti agtuturay ditoy siudad kalpasan nga adda immasideg kadakuada a mapapati a pannakabagi ti Alta Mina bayat ti strategic planning seminarda iti Taguig City a mangala iti mayor’s permit nga agminasda iti kabaybayan a sakup ti siudad.
Segun ken ni City Environment and Natural Resources Officer Glen Concepcion, adda naalada a kopia ti permit ti Alta Mina nga agminas iti kabaybayan a sakup ti probinsia ti Pangasinan, Ilocos Norte ken Ilocos Sur a mapapati a pinirmaan ni dati a Presidente Gloria Macapagal-Arroyo idi Hunio 29, 2010, maysa nga aldaw sakbay ti ibabana iti puestona a kas presidente.
Kinuna ni Concepcion a naikkan iti permit ti Alta Mina nga agminas iti “magnetite sand ken “all other associative materials” iti “coastal ken offshore areas” dagiti nadakamat a tallo a probinsia nga aglawa iti 9,588.23 ektaria ken addaan iti terms of agreement a 25 years ken renewable iti sabali pay a 25 a tawen.
Kinuna ni Concepcion a karaman a maminas ti kabaybayan ti Ilocos Sur a sakup ti Sinait, Cabugao, San Juan, Magsingal, Sta. Catalina, San Vicente, Caoayan, Santa, Narvacan, Sta. Maria, San Esteban, ken Santiago.
Kinuna ni Concepcion a kas maibatay iti aerial map idi 2003, nagdakkelen ti coastal erosion dagiti lumaud a barangay sana innayon a nakarkaronton daytoy no maipalubos ti large scale mining iti kabaybayan a sakup ti siudad.
Ibilang dagiti agtuturay ti siudad a maysa daytoy a “midnight permit” nga inaramid ti dati a presidente sakbay ti panagtugaw ni Pres. Benigna Aquino III a presidente ti pagilian.
Maipalagip nga idi nagaplikar ti Global Titan Mines ken R & D Development Properties, Inc. nga agminas iti kabaybayan a sakup ti siudad, kinontra a dagus dagiti agtuturay nga indauluan ni Mayor Eva Marie S. Medina.
Masmasdaaw dagiti agtuturay ti siudad no kasano a nakaala iti permit ti Alta Mina iti baet a nainget a kontraenda ti panagminas iti kabaybayan a sakup ti sumagmamano a coastal barangays ti Vigan City.
Iti Sta. Catalina, nangiwayat ti gunglo dagiti barangay captains babaen ti panangidaulo ni ABC President Claro Ragunjan iti signature campaign kas panangipakitada iti isusupiatda iti pannakaminas ti kabaybayan a sakup ti ilida.
Indagadag met ni Vice Mayor Ernesto Turquesa iti sangguniang bayan a saan laeng a dagiti uppat a coastal barangays ti ilida ti pakaisayangkatan ti signature campaign no di amin a barangay tapno ipakitada ti panagmaymaysada a mangkontra iti nasao a panagminas.
Manamnama nga iyawat da Vigan City Mayor Eva Marie S. Medina ken ni Sta. Catalina Mayor Carlos Asuncion ti resolusion a mangkontra iti panagminas iti lugarda ken ni Pres. Aquino.
Kabayatanna, kinuna ni dati a Mayor ti San Juan Benjamin Sarmiento a “not negotiable” ti panagminas ti Alta Mina Mines iti ilida.
“Prerogative ti local chief executive no dina ipalubos ti pannakaminas ti ilina,” kinuna ni Sarmiento idinto nga impatalgedna a saan a mapasamak ti panagminas iti kabaybayan a sakup ti San Juan.#


text:
Hamburg
Ti Hamburg ( /ˈhæmbɜrɡ/; Panangibalikas nga Aleman: [ˈhambʊɐ̯k], lokal a pannakabalikas [ˈhambʊɪç]; Ababa nga Aleman/Ababa a Sahon: Hamborg [ˈhaˑmbɔːx]), opisial a ti Nawaya ken Hanseatiko a Siudad ti Hamburg, ket isu ti maikadua a kadakkelan a siudad idiay Alemania, ti maikasangapulo ket lima nga Alemania nga estado, ken ti maikanem a kadakkelan a siudad iti Kappon ti Europa.[3] Ti siudad ket pagtaengan dagiti sumurok a 1.8 a riwriw a tattao, bayat a ti Hamburg Metropolitano a Rehion (a mairaman dagiti paset dagiti kaarruba a Pederal nga Estado ti Ababa a Sahonia ken Schleswig-Holstein) ket adda ti sumurok a 5 a riwriw nga agtataeng. Daytoy ket mabirukan idiay karayan Elbe, ti pouerto ti Hamburg ket isu ti maikadua a kadakkelan a puerto idiay Europa (kalpasan ti puerto ti Rotterdam) ken maikasangapulo ket maysa iti lubong.
Ti opisial a nagan ti Hamburg, a Nawaya ken Hanseatiko a Siudad ti Hamburg (Aleman: Freie und Hansestadt Hamburg),[4] ket mangitudtudo ti pakasaritaan ti Hamburg a kas kameng ti mediebal a Hanseatiko a Liga, a kas maysa a nawaya nga imperial a siudad ti Nasantuan a Romano nga Imperio, ken ti Hamburg maysa a siudad-estado ken maysa kadagiti sangapulo ket innem nga Estado ti Alemania.
Ti Hamburg ket maysa a kangrunaan a sentro ti pagluganan idiay Akin-amianan nga Alemania ken maysa kadagiti kabaknangan a siudad idiay Europa. Daytoy ket nagbalin a ken industria a sentro, nga adda dagiti paktoria ket pasdek a tagikua ti Airbus, Blohm + Voss ken Aurubis. Ti agiwarwaragawag ti radio ken telebision a Norddeutscher Rundfunk ken agipabpablaak a kas ti Gruner + Jahr ken Spiegel-Verlag ket mangipatakder ti kangrunaan a media nga industria idiay Hamburg. Iti dagup, adda dagiti sumurok a 120,000 a negosio.
Ti siudad ket maysa a kangrunaan a para kadagiti domestiko ken ballasiw taaw nga agbisbisita; ti Hamburg ket mairanggo ti maika-16 iti lubong para iti pannakatagtagitao idi 2011,[5] ken, idi 2010, ti siudad ket nairanggo a maika-10 iti lubong.
Dagiti nagibasaran[urnosen | urnosen ti taudan]
Dagiti nota[urnosen | urnosen ti taudan]
- ^ "State population". Portal of the Land Statistics Office Hamburg. Naala idi 29 Disiembre 2015.
- ^ http://ec.europa.eu/eurostat/documents/2995521/7192292/1-26022016-AP-EN.pdf/602b34e8-abba-439e-b555-4c3cb1dbbe6e
- ^ "Dagiti kadakkelan a siudad ti Europa". Dagiti Estadistika dagiti Mayor ti Siudad. Naala idi 2009-12-29.
- ^ Batay-linteg ti Hamburg Verfassung der Freien und Hansestadt Hamburg (Maika-11 nga ed.), 1952-06-06, naala idi 2008-09-21 (iti Aleman)
- ^ http://www.mercer.com/qualityoflivingpr#city-rankings
Dagiti silpo ti ruar[urnosen | urnosen ti taudan]
Midia a mainaig iti Hamburg iti Wikimedia Commons
- Hamburg
- Dagiti estado a siudad
- Dagiti Aleman a kapitolio ti estado
- Dagiti imperial a nawaya a siudad
- Dagiti puerto a siudad ken ili idiay Alemania
- Dagiti puerto a siudad ken ili idiay Baybay Amianan
- Dagiti matagtagitao a lugar idi maika-9 a siglo
- Dagiti estado ti Alemania
- Dagiti estado ti Aleman a Konpederasion
- Dagiti estado ti Aleman nga Imperio
- Dagiti estado ti Nasantuan a Romano nga Imperio
- Dagiti estado ti Amianan nga Aleman a Konpederasion
- Dagiti estado ti Weimar a Republika
- Dagiti Turko a komunidad idiay Alemania
- Kamkameng ti Hanseatiko a Liga


text:
LA TRINIDAD, Benguet – Selebraran daytoy nga ili ti Strawberry Festival inton Marso 18 ket tapno naan-anay ti pannakipagrambak dagiti umili ditoy, impaulog ni Acting Municipal Mayor Romeo Salda ti EO No. 002, series 2015 a nangideklara nga special non-working holiday daytoy nga aldaw.
Maipalagip nga idi Marso 13, 2004, impaulog ni dati a Presidente Gloria Macapagal-Arroyo ti Proclamation No. 585 a nangideklara iti Marso 18 nga special non-working holiday para iti La Trinidad, Benguet.
Agpaut iti makabulan a selebrasion, maang-angay ti nasao a festival kas panangipromot iti La Trinidad nga strawberry capital of the Philippines.
Ti tema ti parambak ita a tawen: “A colorful panaspulan tan pandadsahan (A colorful gathering and merry-making).#


text:
Pooled Editorial: Sawen ti kinapudno iti bileg, bantayan ti turay
Dagiti atake iti wayawaya iti press ket panangtagibassit saan laeng nga iti news media. Daytoy ket panangpakapsut iti kapasidad ti news media tapno pagtalinaeden ti nawaya a sinnukat iti kapanunotan maipanggep kadagiti isyu publiko. Ti sarado a kapanunotan ti presidente iti kritisismo ket naigameren nga aspeto ti panangidaulo ni Duterte. Bayat a saan laeng nga isuna ti chief executive a nagbalin a sensitibo iti kritisismo ti press, insigurado ni Duterte a maawatan ti tunggal maysa nga agmalas ken adda maaramid a dakes kadagiti kritikona.


text:
Ragay, Camarines Sur
Ti Ragay ket maysa a primera klase nga ili ken isu ti kapitolio iti probinsia ti Camarines Sur iti Filipinas.
Dagiti baranggay[urnosen | urnosen ti taudan]
Ti Ragay ket politikal a nabingbingay iti 38 a barbaranggay.[2]
- Agao-ao
- Agrupacion
- Amomokpok
- Apad
- Apale
- Banga Caves
- Baya
- Binahan Proper
- Binahan Upper
- Buenasuerte
- Cabadisan
- Cabinitan
- Cabugao
- Caditaan
- Cale
- Godofredo Reyes Sr.(Catabang
- Catabangan Proper
- Inandawa
- Laguio
- Lanipga-Cawayan
- Liboro
- Lohong
- Lower Omon
- Lower Santa Cruz
- Panaytayan
- Panaytayan Nuevo
- Patalunan
- Poblacion Ilaod
- Poblacion Iraya
- Port Junction Norte
- Port Junction Sur
- Salvacion
- Samay
- San Rafael
- F. Simeon (Pugod)
- Tagbac
- Upper Omon
- Upper Santa Cruz
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Camarines Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Camarines Sur". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Rumbeng koman a gesdan ti panagbisio iti arak ta lamlamuyotenna laeng a dadaelen ti panagbiagtayo. Segun iti panagadal, nadeldelikado pay gayam daytoy ngem kadagiti maiparit nga agas a kas iti shabu, cocaine, heroine, ecstasy ken marijuana.
Iti panagadal, naammuan a nalawlawa ken dakdakkel ti itedna a pakadadaelan ti panaginum iti arak. Nagbanag a kastoy ta no panunoten, ad-adu nga amang dagiti agus-usar wenno agar-aramat itoy maikumpara kadagiti maiparit nga agas. Ti arak, dadaelenna ti nganngani amin a napapateg nga organ ti bagi. Pagangayanna, agbalin a managsakit ti biktima. In-inut nga agsalog ti salun-atna agingga iti agurnosen dagiti karaykayna.
Saan laeng a dayta, ti nasakit, saan laeng a bagi ti ramaramen ti gita ti arak. Pababaenna ti kabaelan ti utek nga agpanunot agingga a saanen a kabaelan ti agaramid iti naimbag. Maparnuay dagiti nakaam-ames a krimen. In-inut, dadaelen ti arak ti isip, ti pamilia ken ti sosiedad.
Nalawag nga awan ti pagimbagan a maala iti panaginum iti nasanger nupay ibalbalakad dagiti dadduma a nasayaat no adda met alcohol ti bagi tapno di nalaka a kapten ti sakit. Ngem iti daytoy nga idea, nakalemmeng ti maysa a kinapudno. Gutigotenna laeng ti riknatayo tapno agusartayo iti daytoy makasabidong nga inumen agingga iti ditayon makalapsut iti gita a nangadipen kadatayo.
Ania ngaruden ita? Ipariten ti panaginum iti nasanger? Wenno mangipaulog dagiti opisialtayo iti linteg a mangipawil iti panaglako iti arak?
Narigat a mapasamak daytoy, ta kas nasaon, paseten ti kulturatayo ti arak. Saanen a maikkat pay. Ngarud, ti rumbeng nga aramiden, isu ti nasaknap nga edukasion kadagiti agtutubo tapno maammuanda a nasapsapa ti risgo nga ipaay ti pannakaigamer iti arak. Ibinsabinsa a nalaing dagiti dakes nga epekto daytoy iti bagi, pamilia ken iti gimong tapno, iti naganus pay laeng a panunotda, maammuandan dagiti risgo nga ipaay daytoy a bisio iti panagbiagda .
Ken mayat met no maipasa ti linteg a napagsasaritaan itay napan a tawen maipanggep iti panangingato iti presio dagiti arak (ken sigarilio). Tapno saan a kasta ti kalakana ti panaggatang dagiti agtutubo. Tapno saan a kasta kalakana ti maaddaan iti inumen a makasabidong.
Iti ania man a barangay wenno ili, napateg no adda met allagaden a yetnagda maipuon itoy a banag a kas koma ti pannakaiiparit kadagiti menor de edad nga aggatang (uray pay maibaonda laeng) iti arak. Pawilan met ti pannakailako daytoy a mainum kadagiti asideg ti pagadalan.
Iti met pagtaengan, mangrugi koma ditoy ti umuna a pannakayadal kadagiti ubbingtayo ti kaawan maala a pagsayaatan itoy a bisio. Awan koma ti makitada a pagtuladan iti mismo a balbalayda. Ta awan met la ti kaes-eskan ti uray mano a pammagbaga, panangiparit no mismo a makitada dagiti kabbalayda nga agin-inum itoy maipawpawil kadakuada.
Wen, maysa a nasaknap a problema daytoy nga arak. Ngem saan a kas kadagiti krimen, kinarigat ti panagbiag, wenno pinnolitika ti pannakait-ited iti atension itoy. A kas man laeng bassit-usit laeng daytoy a parikut.
Masapul ngarud ti panagkaykaysa ti amin tapno saanen a rumabanga daytoy a parikut. Adda akem ti tunggal maysa kadatayo. Dagitoy koma ti pamkuatantayo tapno saan nga agintutuleng wenno agimbubulsek.
Laglagipentayo a templo ti Dios ti bagitayo. Rumbeng ngarud nga ayaten, ilalaentayo daytoy a napateg a sagut ti Namarsua. Binulodtayo laeng daytoy. Akemtayo nga annadan ken tagipatgen.
Naimas ti agbiag iti laksid dagiti parikut iti inaldaw-aldaw. Apay koma ngarud nga ipalubostayo a lamlamuyoten ti arak a dadaelen ti panagbiagtayo?#


text:
VIGAN CITY – Duapulo ket lima nga African nationals ti nagpasiar iti Ilokandia tapno agobserbada iti kabarbaro a teknolohia iti panagtalon itay nabiit.
Kinuyog ni Eugenio Castro, Jr., senior research manager ti International Rice Research Institute (IRRI) dagiti bisita iti panagpasiarda iti Ilokandia kas paset ti panagadalda iti panagmula iti pagay.
Segun ken ni Castro, kangrunaan a panggep ti panaglakbay-aral dagiti African nationals ti panangpadur-asda iti produksion ti bagas iti Africa.
Pakairamanan dagiti lugar a pinasiar dagiti bisita ti Candon City, Vigan City, Laoag City, PhilRice ken dadduma pay.
Innayon ni Castro a nasurok uppat a bulan dagiti Africano nga agadal iti rice farming system nga isaysayangkat ti Los Baños IRRI a nangrugi idi Hunio 25 ken aggibus inton Oktubre.#


text:
(Mangrugi ita a bilang daytoy a benneg a nakaikur-itan dagiti linabag ti napalabas a makaited iti pagulidanan ken naun-uneg a kaipapanan iti biag. -Ed.)
Urzadan, Suyo, Ilocos Sur
October 31, 2007
Dear Danny,
Nabayagen a napasamak daytoy estoriaek ita kenka ngem saanko a malipatan agsipud ta nagbalinda a dakkel a paset ti kinataok ken kaipapanak a kas nagannak.
Maysaak a maestra ket maysa met a department head ti asawak iti munisipiomi. Maymaysaak nga inanak ngem pito dagiti annakko: Lima a lalaki ken dua a babai.
Dimteng ti umuna a pannakasubokko kas ina idi addan iti third year college ni Robert, ti inauna nga anakko a lalaki. Agasem ta kinuna ketdin nga agsardengen nga ageskuela ta agmula laengen iti kalamansi. Nupay kasta, diak impadlaw ti riknak.
Maestraak, Danny, ket iti daytoy a gundaway, impakatko ti nasursurok iti guidance counselling. Saanko a sinupiat ti kayat ni Robert a turongen ti biagna. Ketdi, indalanko iti nasayaat a pammagbaga.
“Maanusam kadi ti kasta a trabaho? Awan padasmo a nagmulmula, mabaelam ngata?” nakunak.
Inlawlawagko nga awan kas ti adda maturposna a kurso tapno adda kalasag ken instrumentona a manggun-od iti arapaapna iti biag.
Inikkak ti anakko iti naan-anay a panawen a mangtimbang iti pangngeddengna idinto nga impanamnamak a saankonto a lapdan aniaman a desisionna.
Kadagiti simmaruno nga aldaw, nakaul-ulimek ti anakko. Binay-ak nga agmaymaysa a mangamiris no ania ti umisu a direksion a turongen ti biagna.
Iti maikatlo nga aldaw, nasapa a nagrubbuat ni Robert.
“Mang, mapanak agbasa,” kinunana.
Danny, saanko a nalapdan ti panagarubos ti luak bayat ti panangisursurotko ti panagkitak iti likudanna nga agturong iti pagurayan iti traysikel.
Ita, maysan nga inheniero ni Robert. Padak a maestra ti naasawana. Tallon dagiti annakda. Uppat a tawenen nga agtrabtrabaho idiay Dubai, U.E.A. Isu pay ketdin ti kinamang toy maikapat nga anakko a lalaki a nagpatulongan tapno makapan agtrabaho sadiay Dubai.
Maysan a polis ni Andy, ti maikadua nga anakko a lalaki. Nagturpos iti B.S. Criminology idiay University of Baguio. Dentista ti naasawana ket dua metten ti anakda.
Idi damo, awan ganaygay ken interes Andy nga ageskuela. Adu nga ay-ayomi ngem sayang laeng ti kuarta ta dina met la mayulo ti agbasa, insungbatna.
Dimmawatak iti Apo iti pannakaidalan tapno ammomi ti aramidenmi. Tunggal Domingo, mapanak sumuknal iti simbaan ket sadiay, nagkararagak a waknitan ti Namarsua ti manto a naibalangan iti panunot ti anakko.
Maysa nga aldaw, nagpakuyogak ken ni Andy a napan sadiay San Fernando City. Nalabsanmi ti CICOSAT. Naammuak nga on-going pay laeng ti enrolment idiay CICOSAT. Inay-ayok manen toy anakko a mapan agenrol ket anian a siddaawko ta immannugot nga agpalista iti kurso ti Criminology. Daytoy gayam ti talaga a kayatna a kurso.
Ngem adda kiddaw ni Andy. Masapulna kano ti motorsiklo agsipud ta kayatna ti agawid a minalem iti Tagudin a pagtatrabahuak. Asideg ti Tagudin iti San Fernando, La Union.
Inkarigatanmi ti gimmatang iti motorsiklo ta dinto ket agpauyo ket idianna manen ti agbasa. Agyamanak ta idi adda motorsiklonan, gimmaget metten a mapan ageskuela.
Kaasi ti Apo, Danny, naanusanna ti nagbasa iti Criminology iti dua a tawen diay San Fernando. Kalpasanna, napanna intuloy ti kursona idiay University of Baguio.
Adda ita ti anakko iti Intelligence Unit ti AFP ket sadiay San Fernando nga agopisina.
Daytoy ti ibilangmi a maikadua a pannakasubokmi nga agassawa ngem babaen ti anus ken kired a nangbitibit ti anakmi ken nawayway a pannnakaawat kenkuana, nasurotna ti nalinteg a dana a nangitunda kenkuana iti balligi.
(Maigibusto)


text:
SINAIT, Ilocos Sur – Opisialen nga indeklarar ni Arsobispo Marlo M. Peralta ti simbaan iti Parokia ni San Nicolas de Tolentino iti Sinait, Ilocos Sur kas archdiocesan shrine ni Santo Cristo Milagroso wenno Apo Lakay iti Arkidiosesis ti Nueva Segovia tapno adda naisangsangayan a pagkararagan dagiti deboto para ti pannakapauneg ken pannakapatibker ti pammati.
Naisayangkat ti opisial a deklarasion ti panagbalin ti simbaan iti Sinait, Ilocos Sur kas santuario ni Santo Cristo Milagroso kabayatan ti Nasantuan a Misa a panangrambak ti piestana idi Mayo 3, 2018.
Inrakurak ni Fr. Soller nga iti dayta a gundaway ti opisial a pannakaideklarar ti simbaan iti Sinait kas archdiocesan shrine ni Santo Cristo Milagroso. Sinalaysayna ti pakasaritaan ti imahe ni Apo Jesucristo a nailansa iti krus ken ladawan ni Birhen Santa Maria a nasarakan iti kabaybayan iti nagbeddengan ti Sinait ken Badoc, kas maibasar iti “Alzamientos de Ilocos” nga insurat idi katengngaan ti maika-18 a siglo ni Fray Pedro del Vivar, Agustino a fraile ken kura paroko iti Batac.
Inrakurak ni Fr. Soller nga idi Tawen 1620, madama idi nga agdakdaklis dagiti mangngalap iti Sinait ken Badoc idi makitada ti maysa a tumtumpaw a kahon; ket ginuyod nga intakdangda iti daga ti kahon babaen ti daklis, ket nasdaawda idi makitada ti linaonna a ladawan ni Apo Jesucristo a nailansa iti krus a kas kadakkel ti tao a moreno a nangisit ti marisna, kaduana ti maysa a bassit a ladawan ni Apo Santa Maria, dua nga angel ken paggangatan ti silaw wenno “mecheros,” ken violin. Kayat dagiti agindeg kadagiti dua nga ili a tagikuaen dagiti ladawan agingga a napagtulaganda a ti krus ni Apo Jesucristo ken violin ket mapan iti Sinait; ken ti ladawan ni Apo Santa Maria ken dua nga angel ket maipan iti kapilia sadiay Visita ti Badoc a madama pay laeng idi a maad-adalan iti pammati dagiti agindeg.
Sinalaysay pay ni Fr. Soller a manipud idi naipanen ti imahe ni Santo Cristo iti santuariona iti Sinait, ket adu dagiti mapan makimisa ken sumuknal. Inestoriana nga idi 1756 ket naipan ti imahe ni Santo Cristo sadiay Vigan tapno agkararag dagiti umili iti pannakapasardeng ti epidemia, ket babaen ti panagdebosion dagiti tattao, adu dagiti napaimbag iti sakitda.
Sinarita pay ni Fr. Soller a maibasar met laeng iti sinurat ni Fray del Vivar, mapapati a dagiti ladawan da Apo Jesucristo ken Apo Santa Maria ket naipayanud iti baybay manipud ti pagilian a Japan, nga idi a panawen ket maidaddadanes dagiti Kristiano, tapno mailisida iti pannakapapatay ken pannakadadael dagiti dua a ladawan. Impalgakna nga agingga iti agdama a panawen ket adu dagiti deboto ken ni Santo Cristo Milagroso a mapmapan iti simbaan iti Sinait iti kada Biernes nangruna iti umuna a Biernes iti binulan, iti Biernes Santo, ken iti piestana iti maikatlo nga aldaw iti Mayo.
“Ti pannakataginayon ti piesta ti Tres de Mayo ti mangiparangarang iti naindaklan a panagdebosion dagiti Katoliko iti pannakasapul sadiay Jerusalem iti nasantuan a krus ni Jesus idi 326 kalpasan ti ipapatayna,” kinuna ni Fr. Soller iti panangipasagepsepna a babaen ti pammati, ti imahen ni Apo Jesucristo a nailansa iti krus ti kangrunaan nga imahen a mangipakita ti ayat ti Dios iti sangaparsuan, a pagibasaran ti panagdebosion dagiti deboto ken ni Santo Cristo Milagroso iti maikatlo nga aldaw iti Mayo.
Impadamagna pay maipapan iti ladawan ni Santa Maria La Virgen Milagrosa iti Badoc a kadua ti imahe ni Santo Cristo a naalaw iti kabaybayan, a maaramidto ti pannakabalangatna inton alas nuebe iti bigat ti Mayo 31, 2018 babaen ken ni Cardinal Luis Antonio Tagle, Arsobispo ti Manila, a mangibagi ken ni Papa Francisco, ken bayabayento ni Cardinal Orlando Quevedo ti Arsobispo ti Cotabato a tubo ti Ilocos Norte, ken sigud nga Arsobispo ti Nueva Segovia, ken dadduma pay nga obispo iti Pilipinas. (Eden Alviar)
PHOTO CREDIT: By Kenshinflyer at English Wikipedia, CC BY-SA 3.0, Link